title: Icewind Dale II

text: Hauskana triviana pelistä löytyy myös suomalainen kylä ("Wandering Village"), jossa asukkailla on perisuomalaisia nimiä, kuten Venla, Kyösti, Tahvo ja Leevi.


title: Risto M. Nieminen

text: Risto Matti Nieminen (s. 14. toukokuuta 1948 Helsinki) on Aalto-professori Aalto-yliopiston Teknillisen fysiikan laitoksella. Hänet valittiin vuoden professoriksi vuonna 2003. Nieminen nimitettiin 14. helmikuuta 2014 tieteen akateemikoksi.


title: Risto M. Nieminen

text: Nieminen on opiskellut muun muassa Cambridgen yliopistossa ja suorittanut tekniikan tohtorin tutkinnon vuonna 1975. Oltuaan post-doc-tutkijana Kööpenhaminassa vuosina 1975–1977 Nieminen on toiminut professorina Jyväskylän yliopistossa 1978–1986, Cornellin yliopistossa Yhdysvalloissa 1979–1980 ja 1986–1987 sekä Teknillisessä korkeakoulussa ja Aalto-yliopistossa vuodesta 1987. Vuosina 1988–1996 hän toimi CSC – Tieteellinen laskenta Oy:n tieteellisenä johtajana. Akatemiaprofessorina hän on ollut vuosina 1997–2008. Vuonna 2010 Nieminen nimitettiin Aalto-yliopiston ensimmäiseksi Aalto-professoriksi.


title: Risto M. Nieminen

text: Risto Niemisen erikoisala on teoreettinen ja laskennallinen materiaalifysiikka, jolta alalta hän on julkaissut yli 500 tieteellistä artikkelia. Hän on johtanut Suomen Akatemian laskennallisen nanotieteen huippuyksikköä (COMP) Teknillisessä korkeakoulussa ja Aalto-yliopistossa vuosina 2000–2013.


title: Risto M. Nieminen

text: Risto Nieminen on yhdessä Matti Mannisen kanssa julkaissut kirjan "Pintafysiikka" (Suomen Fyysikkoseuran julkaisuja 1, Gummerus Oy kirjapaino, Jyväskylä 1988, 160 sivua, ISBN 951-96117-0-3).


title: Elonkierto

text: Elonkierto on Maa- ja elintarviketalouden tutkimuskeskuksen, MTT:n, maatalousaiheinen esittelypuisto Jokioisten keskustaajaman läheisyydessä Loimijokilaaksossa. Puistoalue on kooltaan 20 hehtaaria (peltoa 15 ha), ja esittelypolku on noin 2,5 kilometrin pituinen. Polun varrella on lukuisia kasveja ja eläimiä esittelyineen. Puisto on avoinna kesäkuusta syyskuun puoliväliin. Puisto on avoin kaikille ja siellä järjestetään myös opastettuja kierroksia.


title: Formula 1 -kausi 1998

text: Formula 1 -kausi 1998 oli historian 49. Formula 1 -kausi. Se alkoi 8. maaliskuuta ja päättyi 1. marraskuuta 1998 yhteensä 16 ajetun kilpailun jälkeen. Kuljettajien mestaruuden voitti suomalainen Mika Häkkinen, jolle mestaruus oli uran ensimmäinen. Valmistajien mestaruuden voitti brittiläinen McLaren-talli, jossa ajoivat Häkkinen ja David Coulthard.


title: Formula 1 -kausi 1998

text: Kausi oli Mika Häkkisen ja Michael Schumacerin taistelua. Häkkinen voitti kahdeksan kilpailua kauden aikana, eli puolet ajetuista kilpailuista. Toiseksi kuljettajien MM-sarjassa sijoittunut saksalainen Ferrari-kuljettaja Michael Schumacher saavutti kuusi voittoa. Coulthard sekä Jordan-kuljettaja Damon Hill voittivat molemmat yhden kilpailun. Samanlainen tilanne oli kymmenen vuotta aikaisemmin, jolloin Ayrton Senna ja Alain Prost taistelivat molemmat maailmanmestaruudesta. Silloin ei tullut erillistä voittoa kuin yhden kerran, kun voittajana oli joku toinen kuin Ayrton Senna tai Alain Prost.


title: Formula 1 -kausi 1998

text: Kauden aikana kilpailuissa esiintyi 23 kuljettajaa, joista täysimittaisen kauden ajoi 21, ja 11 valmistajaa. Kuljettajien kansallisuuksia oli yhteensä 12 eri maasta. Eniten oli brittikuljettajia, yhteensä neljä. Moottorinvalmistajia oli yhdeksän. Ford toimitti moottoreita kolmelle eri tallille. Rengastoimittajia oli kaksi, japanilainen Bridgestone ja yhdysvaltalainen Goodyear.


title: Formula 1 -kausi 1998

text: Kauden 1998 valmistelut alkoivat jo tammikuussa, kun tallit aloittivat uusien autojensa esittelyn. Ferrari avasi pelin esittelemällä uuden F300-auton loppiaisena. Ferrarin tavoitteena oli tallin presidentin, Luca Cordero di Montezemolon, mukaan vain maailmanmestaruus.


title: Formula 1 -kausi 1998

text: McLaren palkkasi aiemmin Williamsilla työskenneelleen insinööri Adrian Neweyn suunnittelemaan uuden MP4/13-auton. Auto julkistettiin helmikuun alussa Wokingin päämajassa. McLaren vaihtoi myös rengastoimittajan Goodyearista Bridgestoneen. MP4/13 osoittautuikin Barcelonassa ajetusta talven ensimmäisestä testistä lähtien nopeaksi autoksi.


title: Formula 1 -kausi 1998

text: Ferrarin aikainen valmistautuminen kauteen valui hukkaan, kun F300-autossa ilmeni vikoja toisensa jälkeen. Lopulta auto palasi tehtaalle uudelleenrakennettavaksi. Ongelmien jälkeen Ferrari keskitti kaiken testaustyön Maranellon lähellä sijaitsevalla Mugellon radalla. Samalla McLaren oli ylivoimainen muihin talleihin verrattuna Montemelón ja Paul Ricardin radalla ajetuissa testeissä. McLaren lähtikin kauteen mestarisuosikin asemassa.


title: Formula 1 -kausi 1998

text: McLarenin kehittämästä kaksoisjarrusta syntyi paljon keskustelua. Kuljettaja pystyi säätelemään lisäpolkimella takapyörien jarrutehoa sen mukaan, kääntyykö mutka oikealla vai vasemmalla. Erikoisjarru tuli muiden kilpailijoiden tietoon jo kesällä 1997 Itävallan GP:ssa. Ferrarin kritisoi erikoisjarrua eniten ja halusi, että se kiellettäisiin ennen kauden alkua. McLaren oli kuitenkin hyväksyttänyt jarrujärjestelmänsä FIA:n kanssa käydyllä kirjeenvaihdolla.


title: Formula 1 -kausi 1998

text: *Alun perin kausi oli suunniteltu 17 kilpailun mittaiseksi, mutta Portugalin Grand Prix peruttiin, koska Estorilin rata ei täyttänyt FIAn vaatimuksia. Kilpailu oli tarkoitus ajaa 11. lokakuuta. Korvaavaa kilpailua ei järjestetty, joten kaudesta muodostui pituudeltaan 16 kilpailun mittainen.


title: Formula 1 -kausi 1998

text: Kausi 1998 käynnistyi maaliskuun kahdeksantena päivänä ajetulla Australian GP:lla. Samalla paljastui tallien väliset voimasuhteet. Lauantaina ajetuissa aika-ajoissa McLaren osoitti olevansa nopein, kun tallin kuljettajat valtasivat eturivin lähtöruudut. Häkkinen ajoi paalupaikalle 0,043 sekunnin erolla Coulthardiin. Edellisen kerran McLarenin autot olivat olleet eturivissä Australiassa 1991.


title: Elämänmeno (televisiosarja)

text: Elämänmeno on suomalainen kolmiosainen televisiosarja vuodelta 1978. Se on Åke Lindmanin ohjaama ja Pirkko Saision käsikirjoittama, ja se perustuu Pirkko Saision samannimiseen romaaniin. Se kertoo viisihenkisen työläisperheen elämästä Helsingin Kalliossa 1940-luvun lopulta 1960-luvun lopulle. Tarinan keskeisinä henkilöinä on kaksi naista: perheen voimakas äiti Eila ja hänen tyttärensä Marja.


title: Elämänmeno (televisiosarja)

text: Televisiosarja on esitetty viimeksi Yle Teemalla heinäkuussa 2016.


title: Friedrich Georg Wilhelm von Struve

text: Friedrich Georg Wilhelm von Struve (; 15. huhtikuuta 1793 Altona, Holsteinin herttuakunta – 23. marraskuuta 1864 Pietari) oli saksalaissyntyinen venäläinen tähtitieteilijä maineikkaasta tähtitieteilijöiden suvusta.


title: Friedrich Georg Wilhelm von Struve

text: Wilhelm Struve syntyi Hampurin lähellä Altonassa, joka oli osa tuolloin Tanskaan kuulunutta Holsteinin herttuakuntaa. Hänen isänsä Jacob Struve (1755–1841) oli matematiikanopettaja ja lukionrehtori, hänen jälkeläisensä kolmessa polvessa olivat tähtitieteilijöitä. Nuori Wilhelm lähetettiin 1808 veljensä luo Tarttoon, silloiseen Venäjän keisarikunnan Liivinmaan kuvernementtiin, ilmeisesti välttääkseen Napoleonin valtaamassaan Saksassa määräämän asevelvollisuuden.


title: Friedrich Georg Wilhelm von Struve

text: Struve aloitti opinnot Tarton yliopistossa 15-vuotiaana vuonna 1808 ja valmistui pian parhain arvosanoin pääaineenaan filologia. Hän vaihtoi sitten alaa ja jatkoi opintojaan tähtitieteilijänä. Vuosina 1813–1820 hän opetti yliopistossa, ensin ylimääräisenä professorina, vuodesta 1820 alkaen matematiikan ja tähtitieteen varsinaisena professorina. Vuosina 1820-1839 hän toimi Tarton tähtitieteellisen observatorion johtajana. Vuosina 1839–1862 hän oli Pietarin tiedeakatemian vasta perustetun Pulkovon observatorion ensimmäisenä esimiehenä Pietarin esikaupungissa.


title: Friedrich Georg Wilhelm von Struve

text:
Struve tutki muun muassa kaksoistähtiä ja onnistui ensimmäisenä määrittämään esimerkiksi Vegan näennäisen liikkeen taivaalla eli parallaksin. Hän tutki myös geodesiaa eli maan muotoa sekä rakennutti 2 820 km pitkän kolmiomittausketjun - Struven ketjun, joka siis on nimetty hänen mukaansa. Ketju rakennettiin Venäjälle ja Ruotsi-Norjaan, Hammerfestista Mustallemerelle. Ketju on nykyään UNESCOn maailmanperintölistan kohde.
Vuonna 1815 Struve avioitui Altonassa Emilie Wallin kanssa (1796–1834) ja heille syntyi 12 lasta, joista kahdeksan jäi henkiin. Hänen pojistaan Otto Wilhelm von Struve oli myös merkittävä tähtitieteilijä ja isänsä seuraaja Pulkovon observatorion johtajana, Genrih Struve (1822–1908) oli kemisti ja Bernhard Struve (1827–1889) oli Venäjän valtion virkamiehenä Siperiassa ja kuvernöörinä Astrahanissa ja Permissä.


title: Friedrich Georg Wilhelm von Struve

text: Vaimonsa kuoleman jälkeen Struve avioitui Johanna Bartelsin (1807–1867) kanssa. Heidän kuudesta lapsestaan tunnetuin oli Karl Struve (1835–1907) joka toimi Venäjän suurlähettiläänä Japanissa, Yhdysvalloissa ja Alankomaissa.


title: Friedrich Georg Wilhelm von Struve

text: Otto Wilhelm von Struven pojat Ludwig Struve ja saksalaistunut Hermann Struve olivat kuuluja tähtitieteilijöitä, samoin Ludwig Struven poika Otto Struve, Wilhelm von Struven pojanpojanpoika, joka vaikutti Yhdysvalloissa.


title: Friedrich Georg Wilhelm von Struve

text: Bernhard Struven pojasta puolestaan Peter Struvesta (1870–1944) tuli marxilainen toimittaja, ja hän liittyi Venäjän työväenpuolueeseen, mutta erosi siitä, kun menševikit ja bolševikit riitautuivat ja puolue hajosi. Peter Struve liittyi Perustuslaillis-demokraattiseen kadettipuolueeseen ja hänestä tuli liberaali. Venäjän sisällissodan aikana Peter Struve liittyi valkoisten puolelle. Hän kuoli vuonna 1944 Pariisissa.


title: Uusimaa (täsmennyssivu)

text: Uusimaa tarkoittaa seuraavia asioita:


title: Uusimaa (täsmennyssivu)

text: Aihepiiriin liittyvät läheisesti myös:


title: Keski-Suomi

text: Keski-Suomella voidaan tarkoittaa


title: Satakunta

text: Satakunta voi tarkoittaa seuraavia asioita:


title: Benjamin Raich

text: Benjamin Raich (s. 28. helmikuuta 1978 Arzl im Pitztal) on itävaltalainen kilpauransa päättänyt alppihiihtäjä, yhdeksänkertainen maailmancup-kristallipallon voittaja, kolminkertainen maailmanmestari sekä kaksinkertainen olympiavoittaja. Aikuisten arvokisamitaleja Raich voitti kaikkiaan 13 kappaletta. Hän voitti 36 maailmancup-osakilpailua, oli 29 kertaa toinen ja 27 kertaa kolmas. Benjamin Raichin sisko Carina Raich oli myös maailmancuptason alppihiihtäjä.


title: Benjamin Raich

text: Raich on naimisissa alppihiihtäjä Marlies Schildin kanssa. He saivat poikalapsen 21. lokakuuta 2015.


title: Benjamin Raich

text: Voitettuaan kaksi juniorimaailmanmestaruutta pujottelussa ja suurpujottelussa sekä yhden alppiyhdistetyssä Benjamin Raich siirtyi alppihiihdon maailmancupiin vuonna 1998. Jo seuraavana vuonna Raich otti ensimmäisen maailmancupin osakilpailuvoiton pujottelussa Schladmingissa noustuaan voittoon ensimmäisen kierroksen 23. sijalta. Keväällä 2001 Raich nousi lopullisesti maailman huippujen joukkoon saavuttamalla ensin hopeaa maailmanmestaruuskilpailujen pujottelussa ja lopulta voittamalla pujottelun maailmancupin. Keväällä 2002 Salt Lake Cityn talviolympialaisissa Raich voitti pronssimitalin sekä pujottelussa että alppiyhdistetyssä.


title: Benjamin Raich

text: Parin hieman hiljaisemman vuoden jälkeen "Benni" menestyi loistavasti kaudella 2005. Bormion MM-kilpailuissa Raich saavutti sekä pujottelun että alppiyhdistetyn maailmanmestaruuden, ja lisäksi hän sijoittui suurpujottelussa toiseksi ja supersuurpujottelussa kolmanneksi. Uutena lajina maailmanmestaruuskisojen ohjelmaan tulleessa joukkuekilpailussa Raich voitti niin ikää hopeaa Itävallan joukkueessa. Myöhemmin keväällä hänet kruunattiin pujottelun, suurpujottelun ja alppiyhdistetyn maailmancupin voittajaksi.


title: Benjamin Raich

text: Helmikuussa 2006 Raich voitti olympiakultaa Torinon talviolympialaisissa pujottelussa ja suurpujottelussa. Maaliskuussa 2006 Raich voitti ensimmäisen kerran urallaan maailmancupin kokonaiskilpailun. Lisäksi hän voitti toisen kerran peräkkäin suurpujottelun ja yhdistetyn maailmancupin.


title: Benjamin Raich

text: Vuoden 2007 MM-kisoissa Raich voitti kultaa joukkuekilpailussa ja hopeaa superalppiyhdistetyssä. Samalla kaudella hän voitti kolmannen kerran pujottelun maailmancupin. Val d'Isèren MM-kilpailuissa 2009 hän sai hopeaa suurpujottelussa. Kaudella 2009–2010 hän voitti alppiyhdistetyn maailmancupin. Garmisch-Partenkirchenin MM-kilpailuissa 2011 hän otti hopeaa joukkuekilpailussa.


title: Benjamin Raich

text: Kauden 2005–2006 maailmancupin kokonaisvoittonsa lisäksi Raich on sijoittunut kokonaispisteissä toiseksi kausilla 2004–2005, 2006–2007, 2007–2008, 2008–2009 ja 2009–2010 sekä kolmanneksi kaudella 2003–2004. Pujottelucupin hän voitti kolmesti, suurpujottelucupin kahdesti ja alppiyhdistetyn kolmesti. Uran viimeiseksi jäänyt osakilpailuvoitto tuli Crans Montanan supersuurpujottelukilpailussa helmikuussa 2012, ja viimeinen palkintosija Garmisch-Partenkirchenin suurpujottelukilpailussa maaliskuussa 2015.


title: Benjamin Raich

text: Raich ilmoitti lopettavansa uransa motivaation puutteen vuoksi 37-vuotiaana syyskuussa 2015.


title: Osaget

text: Osaget kuuluivat siouxien kielikuntaan ja samoilivat eurooppalaisten saapumisen aikoihin laajoilla alueilla Mississipin läntisillä puolilla. Pohjoisessa heidän maansa rajoittui Missourijokeen. Etelässä metsästysmaat ulottuivat Arkansasiin ja lännessä rajana olivat Kansasin tuuliset preeriat. Osagien omakielinen nimi oli "Wazhazhe", jonka ranskalaiset äänsivät ja kirjoittivat muotoon "osage". Osaget käyttivät itsestään myös muinaista nimeään "Niukonska", jonka on käännetty "Keskisten Vesien Lapsiksi". Osageja pidettiin sotaisina ja he määrittelivät vihollisikseen lähes kaikki ympärillään asuvat muut intiaanikansat.


title: Osaget

text: Tutkimusmatkailijat Lewis ja Clark arvioivat vuonna 1804 osagien määräksi 6 500, mutta heidän alkuperäinen lukumääränsä on otaksuttu olleen noin 8 000 henkeä. Vuosien 1808 ja 1825 he luovuttivat suurimman osan maistaan Yhdysvalloille.


title: Osaget

text: Laura Ingalls Wilder, "Pienen talon preerialla" kirjoittaja, tapasi lapsena useita osageita ja kertoo heistä kirjassaan.


title: Osaget

text: Osagien uskotaan olleen lähtöisin läheltä Atlantin rantaa, mutta jo varhain he olivat siirtyneet Ohioon. Muutamat tutkijat ovat vakuuttuneet, että vielä 1600-luvun alkupuolella osaget lähikansoineen asuivat Ohiojoen alajuoksulla nykyisen Kentuckyn ja Tennesseen osavaltioiden alueella suurena kansakuntana, johon olivat kuuluneet myös omahat, poncat, kansat ja quapawit. Myöhemmin saman vuosisadan lopulla he erkanivat omiksi heimoikseen ja ylittivät kukin eri paikoista Mississippin. Osaget jakaantuivat alun perin kahteen eri ryhmään, jotka olivat suuret osaget ("pahatsi") ja pienet osaget ("utsehta"). Jotkut lähteet mainitsevat myös kolmannen ryhmän nimeltään "Santsnkhdhi" eli Arkansasin osaget.


title: Osaget

text: Ensimmäinen luotettava tieto osageista on vuodelta 1674, jolloin ranskalainen pappi Jacques Marquette vieraili heidän kylässään nykyisen Missourin osavaltion alueella. Marquette piirsi karttaan osagien nimen ja sijainnin. Joki jonka varrella osaget asuivat nimettiin jälkeenpäin heidän mukaansa. Myöhemmin, 1700-luvun alkupuoliskolla, osaget liittoutuivat monien idempänä asuvien intiaaniheimojen tavoin Uuden-Ranskan kanssa, taistellakseen foxeja vastaan, jotka olivat aloittaneet sotatoimet ranskalaisten siirtolaisten karkottamiseksi. Foxien hyökkäykset levisivät Wisconsinista kohti länttä ja sulkivat kauppayhteydet Kanadaan. Osaget ja muut ranskalaismieliset heimot surmasivat kuusi päivää kestäneissä taisteluissa noin tuhat foxia.


title: Osaget

text: Ensimmäinen virallinen vierailu Uuden-Ranskan taholta järjestettiin osagien luokse 1719, kun Claud Charles Du Tisnen johtama tutkimusretkikunta käynnisti laajamittaiset vierailut Missourin, Kansasin, Arkansasin ja Oklahoman alueilla asuneiden intiaanikansojen luo. Retken aikana Du Tisne ja hänen retkikuntansa tutustuivat osagien lisäksi pawneiden, comanchien ja missouriain kyliin. Ranskalaisten tarkoitus oli avata uusia kauppareittejä alueelle päästäkseen etenemään Texasiin ja Uuteen-Meksikoon asti. Uuden-Espanjan siirtokunta ei hyväksynyt ranskalaisten pyrkimyksiä, vaan yritti työntää heidät takaisin. Alueen intiaanit joutuivat kahden suuren eurooppalaisen siirtomaavallan puristukseen.


title: Osaget

text: Kaksi espanjalaista retkikuntaa lähetettiin ottamaan selvää ranskalaisten aikeista. Ensimmäisen niistä tuhosivat vuonna 1720 pawnet. Jälkimmäinen retkikunta katosi. Sen kohtalo jäi arvoitukseksi, mutta uskottiin heidän joutuneen comanchien käsiin. Espanjalaisten pyrkimykset työntää ranskalaiset pois ja vallata pohjoiset tasangot hiipui tämän jälkeen. Vuonna 1724 solmittiin osagien ja Uuden-Ranskan välinen liitto. Osaget liittoutuivat mieluummin ranskalaisten kuin espanjalaisten kanssa näiden kahden maan taistellessa Mississippin alueen hallinnasta. Samana vuonna ranskalainen Ètienne de Veniard perusti suurten osagien kylän lähelle Fort d' Orleansin linnakkeen Orléansin herttuan kunniaksi. Bougmont otti vaimokseen osage-tytön, ja vuonna 1725 hän vei mukanaan Pariisiin joukon osage-, missouria- ja illinois-päälliköitä. He kävivät Bourbonin herttuan ja herttuattaren vastaanotolla ja tapasivat myös kuningas Ludvig XV:n. Intiaanilähettiläistä tuli Pariisissa hyvin tunnettuja.


title: Osaget

text: Huhut hopean löytymisestä osagien mailta saivat ranskalaiset retkikunnat samoilemaan ympäri Missouria ja Kansasia. Jopa Louisianan kuvernööri Jean Baptiste Le Moune de Bienville joukkoineen kävi läpi Kansasin alueen etelästä pohjoiseen mahdollisten hopealöydösten vuoksi. Asia hautautui muutaman avatun kaivoksen jäädessä tuleville sukupolville merkiksi varhaisesta kaivostoiminnasta.


title: Osaget

text: Alueelle jääneet ranskalaiset kiinnittivät päähuomionsa osageihin, jotka vahvimpana kansakuntana hallitsivat ympäristöään. Uuden-Ranskan armeijan johtajat houkuttelivat osageja suurin palkkioin tukemaan ranskalaisia Mississipin takana käytävissä sodissa. Vieraat kaukaiset heimot, joita osaget eivät olleet koskaan ennen tavanneet, saattoivat sotia heitä vastaan Uuden-Englannin joukoissa. Uusi-Ranska onnistui syventämään kauppasuhteitaan osageihin myymällä heille tuliaseita ja ammuksia. Eurooppalaisten teollisuustuotteiden helpolla saatavuudella oli hintansa. Se teki osageista riippuvaisia ranskalaisista kauppiaista, ja tuhosi heidän perinteistä kulttuuriaan. Valkoisten kauppiaiden mukana tulleet sairaudet nakersivat osagien terveyttä ja viime kädessä vähensivät heidän lukumääräänsä.


title: Osaget

text: Ranskalaisten asutukset osagien asuinalueiden ympäristössä lisääntyivät 1700-luvun jälkimmäisellä puoliskolla ja vuonna 1763 perustettiin Missouriin Saint Louis, jonka sijainti oli Mississippi- ja Missouri-jokien yhtymäkohdassa. Lähinnä siouxien ja osagien metsästysmaana toiminut seutu sopi turkiskauppias Pierre Lacléden johtaman pienen siirtokunnan tarkoituksiin avata kauppa-asema, joka nimettiin Ranskan muinaisen kuninkaan Ludvig IX Pyhän mukaan. Vajaa kymmenen vuotta myöhemmin St. Louisissa asuva vakavarainen Chouteaun kauppiassuku hankki Monopolin turkiskauppaan osagien kanssa. Tulevien vuosikymmenien aikana muodostui suurten jokien välisille ylämaille osagien kauppapolku, joka johti Texasista, Oklahomasta ja Kansasista St. Louisiin ja josta myöhemmin tuli suuri valtatie.


title: Osaget

text: Intiaanisodissa tuliaseet antoivat osageille selvän etulyöntiaseman heidän mailleen tunkeutuvia naapuriheimoja vastaan ja he puolustivat kyliään voitokkaasti. Osaget pitivät hallussaan melko strategisia alueita lännempänä asuvien intiaanikansojen ja idästä päin tunkeutuvien siirtolaisten leviävän asutuksen välissä, joten kanssakäymiset vieraiden, niin ystävien kuin vihollistenkin kanssa, olivat jatkuvia. Suojellessaan maansa läntisiä rajoja, he aktivoituivat orjakauppiaina, ja myivät ranskalaisille, espanjalaisille ja myöhemmin amerikkalaisille paljon muista heimoista sieppaamiaan orjia.


title: Osaget

text: 1750-luvun aikana pawneet ja comanchet tekivät hetkellisen sotaliiton ainoana tarkoituksenaan pitää osaget omien rajojensa takana. Seuraavan vuosikymmenen taitteessa käyty brittien ja ranskalaisten sota toi itäisten kansojen hajanaisia ryhmiä osagien maille. Delawaret, shawneet ja kickapoot työntyivät pohjoisten rajojen yli. Wichitat puolestaan toimivat barrikaadina etelässä Texasin ja Louisianan rajoilla osageja vastaan. Lopulta osaget työnsivät heidät tieltään Oklahomaan. Osagien sodankäynnin yksi erikoisuus oli heidän pitkät marssinsa ja hyökkäyksensä jalkaisin vihollisen kimppuun.


title: Osaget

text: Yhdysvaltain itsenäistyminen vuosina 1775–1783 käydyn vapaussodan jälkeen lisäsi uudisasutuksen leviämistä Mississippi- ja Missouri-jokien länsipuolelle. Osaget ja muut alueen intiaanit saivat naapurikseen valkoisia farmareita, joilla oli työvoimanaan mustia orjia. Vaikka Maata riitti asuttavaksi ja viljeltäväksi nousivat ensimmäiset osagien ja Yhdysvaltain väliset maakaupat nopeasti ajankohtaiseksi asiaksi.


title: Osaget

text: 1700-luvun loppupuolella osagien ylimmäksi päälliköksi noussut Pawhuska (eng. White Hair) osoitti taitonsa erinomaisena neuvottelijana. Nimensä hän oli saanut vuonna 1791 Louisianassa käydyn taistelun aikana sieppaamalla mukaansa erään virkamiehen valkoisen peruukin. Vuonna 1792 hän allekirjoitti ensimmäisen maanluovutussopimuksen osagien edustajana. Kahta vuotta myöhemmin New Orleansin espanjalainen kuvernööri otti vastaan Pawhuskan lähetystön ja lahjoitti heille paljon virkatakkeja, mitaleita ja muuta tavaraa säilyttääkseen välit osageihin hyvinä.


title: Osaget

text: Kesällä 1800 Pawhuska teki usean sadan soturin kera vierailun espanjalaisten luo ja ehdotti rauhaa kansojen välille. Neljä vuotta myöhemmin Pawhuska lähetystöineen matkusti Washingtoniin tapaamaan presidentti Thomas Jeffersonia kertoakseen aikomuksestaan selvittää eri osageryhmien väliset sisäiset erimielisyydet ja liittää nämä yhdeksi heimoksi. Jefferson julisti Yhdysvaltain ja osagien suurta veljeyttä ja kauppasuhteiden merkittävyyttä myös tulevina vuosina. Intiaanipäälliköille järjestettiin kiertoajelu, joka käsitti matkat New Yorkiin, Baltimoreen ja Philadelphiaan. Pawhuska kuoli muutaman vuoden kuluttua, mutta hänen nimensä jäi seuraavien sadan vuoden ajaksi osagien päämiestensä käyttöön.


title: Osaget

text:
Marraskuussa 1808 Yhdysvaltain edustajat ja useat osagien päälliköt juhlivat Fort Osagen avajaisia Missouri-joen rantatörmälle noin 300 kilometriä länteen St. Louisista. Virallisten avajaisten yhteydessä osagit kirjoittivat sopimuksen, jossa suostuivat luopumaan osasta itäisiä maitaan. Fort Osage toimi aluksi kauppa-asemana osageille ja presidentti Jefferson uskoi vakaasti yhdistettyjen linnakkeiden ja kauppa-asemien avaavan uuden aikakauden intiaanien ja Yhdysvaltojen keskinäisissä suhteissa. Osaget huomasivat pian, että kauppa-asema oli laiha lohtu menetetyistä maista. Fort osage olisi voinut onnistua pyrkimyksissään edellisen vuosisadan aikana. Nyt sen toiminta oli ajoittunut liian myöhäiseen ajankohtaan. Suhteet ranskalaisiin ja espanjalaisiin olivat ehtineet rappeuttaa osagien kulttuuria liian paljon. Myös monien kulkutautien tuhoisat seuraukset estivät hyvien suhteiden vahvistumista.
Vuonna 1825 osaget suostuivat Yhdysvaltain hallituksen ehdottamaan sopimukseen rakentaa Santa Fen tie ja myöntyivät läpikulkuoikeuteen, joka salli reitin kulkea heidän maittensa halki. Sopimus kirjoitettiin tammipuun alla, jonka runkoon oli englanniksi kaiverrettu Council Grove.


title: Osaget

text: Saman vuoden aikana hallituksen asiamiehenä toiminut prikaatinkenraali William Clark, joka tunnettiin intiaaneille myötämielisenä, toimitti osageille hyvän korvauksen heidän myytyään maansa Missourissa. Suurin osa korvauksesta maksettiin maatalousvälineinä ja karjana. jesuiittojen tiiviin lähetystyön ansioksi voidaan laskea se, että osaget pysyivät irti väkijuomista ja 1800-luvun keskivaiheilla heistä oli muotoutunut suhteellisen vauras maanviljelijäkansa.


title: Osaget

text: Viimeisen intiaanisotansa osaget kävivät 1850-luvulla pahoja vihollisiaan kiowia ja comancheja vastaan. Näissä verisissä yhteenotoissa osaget kokivat kovia tappioita. Yhdysvaltain sisällissodassa 1860-luvulla he taistelivat kummallakin puolella rintamaa.


title: Osaget

text: Viimeinen sopimus vuodelta 1868 takasi osageille pysyvän rauhan. Tämän seurauksena heidät siirrettiin Kansasiin, jonne heille oli perustettu uusi ja pysyvä reservaatti hyvin pian osoittautui, että reservaatti olikin väliaikainen ratkaisu. Hallitus hääsi heidät pois myydäkseen maat Leawenworth, Lawrence and Galveston Railroad Companylle. Osaget siirrettiin Oklahomaan. Biisonit olivat kuitenkin loppuneet, eikä uusi reservaatti tuntunut maanviljelyyn sopivalta. 3 000 hengen väkiluku hupeni puoleen, kun ravinto oli niukkaa ja sairaudet iskivät heikentyneeseen kansaan.


title: Osaget

text: Osagien reservaatissa oli kuitenkin erinomaista laidunmaata ja hyödyntäen sen tuomia etuja he alkoivat vaurastua. Osagit osasivat hoitaa asioitaan hyvin. He alkoivat vuokrata laidunmaitaan valkoisille ja pitivät huolta oikeuksistaan. 1800-luvun lopulla heidän maillaan tehtiin öljylöytö. Osagien neuvosto sai aikansa asiaa ajettuaan Yhdysvaltain kongressin säätämään lain, jonka mukaan reservaatin löydökset kuuluivat maanomistajien kansalliseksi omaisuudeksi.


title: Osaget

text: 1910-luvulta eteenpäin öljy ja maakaasu ovat tuottaneet osageille runsaat tulot. He ovat ansainneet satoja miljoonia dollareita ja öljynsä ansiosta he ovat olleet 1920-luvusta 1960-luvulle saakka suhteellisesti laskien maailman rikkain kansa. Väkiluku on noussut moninkertaiseksi, mutta vain pieni osa heistä polveutuu enää suoraan omasta kansastaan.


title: Osaget

text: Kuuluisia osageita on ollut muun muassa Havaijin ilmavoimien komentaja, Kenraalimajuri Clarence L. Tinker, joka sai surmansa pommituslennolla Japaniin vuonna 1942.


title: Osaget

text: Osaget erottuivat ulkonäkönsä vuoksi muista kansoista. He olivat hyvin pitkiä. Muun muassa Yhdysvaltain presidentti Thomas Jefferson ja taidemaalari George Catlin ovat hämmästelleet osagien jättimäistä kokoa. Useimmat miehet olivat reippaasti yli 180-senttisiä, lähes puolet 190-senttisiä ja joukossa myös yli kaksimetrisiä. He olivat pituudestaan huolimatta hyvin sopusuhtaisia. Pitääkseen yllä ylvästä rotuaan osaget saattoivat usein kieltää avioliiton pieniltä ja heikoilta miehiltä. Pitkät ja voimakkaat soturit saivat tytöt sekä heidän sisarensa. Näin taattiin tulevien sukupolvien hyvät geenit. Soturit ajelivat hiuksensa pois jättäen kuitenkin keskelle päätä harjan, jota pidennettiin hevosenjouhilla. Yleinen tapa oli myös kulmakarvojen nyppiminen kokonaan pois. Soturit tatuoivat rintansa ja käsivartensa ja kantoivat helmikorvakoruja. Myös naiset käyttivät tatuointeja, mutta pitivät hiuksensa pitkinä. Juhlatilaisuuksissa naiset pukeutuivat näyttäviin kärpän- ja puumannahkaturkiksiin. Muutoin he pitivät peurannahasta tehtyjä vaatteita,jotka monesti oli koristeltu kauniiksi erilaisin kuvioin.


title: Osaget

text: Kyliensä ulkopuolella osaget liikkuivat harvoin ilman kasvomaalauksiaan. Pääväri oli oranssi, joka sotureilla peitti osan päälaesta, ylävartalon,posket ja silmäkuopat. Päässä pidettävät koristeet olivat sinivihreitä. Myös keltainen väri kuului valikoimiin.


title: Osaget

text: Ranskalaisten saapuessa ensi kerran Missouriin osageilla oli silmänkantamattomiin leviäviä maissipeltoja sekä papu- ja kurpitsaviljelmiä. Ylijäämätuotteita, kuten eläintenvuotia ja öljyä, he kauppasivat muille heimoille ja myös eurooppalaisille. Suureksi osaksi osaget olivat kuitenkin metsästäjiä. Majava, mustakarhu, valkohäntäpeura, peura ja hirvi olivat tärkeää riistaa, jota pyydettiin Ozarkvuorten metsäisillä ylängöillä. Karhunpyynti alkoi yleensä helmikuussa tauoten kesän tullen. Metsästysmatkat pohjoisille tasangoille tehtiin biisonien perässä. Myös Kansasin ja Arkansasin alueet soveltuivat metsästykseen. Saatuaan hevosia tekivät osaget kesäisiä biisoninmetsästysretkiä Oklahomaan asti. Näihin tapahtumiin osallistui monesti kokonaisia kyläkuntia. Syksyllä palattiin takaisin karhujahdin pariin. Metsiin ja kallioille viritettiin lukuisia ansoja, mutta myös kalastuksen eri muodot kuuluivat elinkeinoihin. Naiset poimivat marjoja, keräsivät tammenterhoja sekä pähkinöitä ja hedelmiä. Lisäksi he kuivasivat monien pensaiden ja puiden, kuten sumakki, pippuripensas, vesilootus ja Sassafras, juuria, joista tehtiin lääkeaineita. Kylmät talvensa osaget viettivät pitkissä majoissaan nauttien niistä runsaista luonnon antimista, jotka oli säilötty talven varalle.


title: Osaget

text: Osaget olivat intiaanien tapaan uskonnollista kansaa. He palvoivat "Wakondaa", joka oli mystillinen henkiolento ja jumala. Osageilla oli myös klaaneja, joissa oli maata ja taivasta edustavia vastakkaisryhmiä. Klaanit ylläpitivät sosiaalisen elämän tasapainoa, mutta toimivat myös uskonnollisiin menoihin liittyvinä yksikköinä. Osaget käyttivät klaaneistaan yleisnimeä "ton-won-gthon", joka merkitsi "tulipaikkaa". Klaaneja oli 24 ja kaikilla oli omat erilliset elämän symbolinsa, jotka saattoivat olla eläimiä, kasveja, taivaallisia voimia tai luonnonilmiöitä kuten myrsky tai ukkonen. Uskoen maailmankaikkeuden jakautuvan kahteen osaan osaget jakoivat myös klaaninsa kahtia: Taivaan ihmisiin ja Maan ihmisiin, jotka täydensivät toisiaan ja olivat yhdessä vahvoja. Taivaan ja maan vuorovaikutus oli hallitsevana myös osagien solmiessa avioliittoja. Puolisot edustivat aina vastakkaista klaania ja osagien lapset syntyivät todisteeksi taivaan ja maan yhtymisestä toisiinsa. Tapa perustui osagien vanhaan legendaan, jonka mukaan taivaalta tulleet ihmiset olivat kohdanneet maan ihmiset. Tämä kohtaaminen oli ollut osagekansan syntymä Äiti Maan ja Isä Taivaan kietoutuessa toisiinsa ikuisiksi ajoiksi.


title: Osaget

text: Osaget asuivat pitkissä taloissa, joihin mahtui koko suku. Kylät olivat isoja. Yleensä rakennukset oli sijoitettu suuren ja monikäyttöisen torin ympärille. Ne saattoivat toimia tanssipaikkana, mutta usein ne toimivat hengellisten kokousten näyttämöinä. Elämä osagien kylissä noudatti tarkoin niitä sääntöjä ja tapoja, jotka vanhempainneuvosto oli määrännyt. Neuvosto tunnettiin nimellä "Pienet vanhat miehet". Tähän johtokuntaan pääsyn edellytyksenä oli jo nuorella iällä aloitettu koulutus, joka kesti vuosia ja jossa käytiin läpi tiedon seitsemän eri tasoa.


title: Osaget

text: Kylien päälliköt noudattivat vastakkaisten klaanien jakautumistapaa ja asuivat vastapäätä toisiaan kylän päätien molemmin puolin. Taivasihmisten klaani asui tien pohjoispuolella, kun taas maan ihmiset sijoittuivat taloineen eteläpuolelle.


title: Konrad Lehtimäki

text: Konrad Vilhelm Lehtimäki (18. tammikuuta 1883 Vahto – 25. toukokuuta 1937 Turku) oli suomalainen kansanedustaja, kirjailija ja toimittaja.


title: Konrad Lehtimäki

text: Lehtimäen veljiä ovat Verner ja Jalmar Lehtimäki. Hänen vanhempansa olivat torppari Vilhelm Lehtimäki ja Johanna Emilia Åkerman (Lavamäki). Hänen puolisonsa vuodesta 1904 oli Mandi Matilda Vallin. Lehtimäki kävi kansakoulun ja työskenteli sitten vuosina 1891–1903 Suomessa karjapaimenena, renkinä, leipurina, tukkilaisena ja konttoristina sekä ulkomailla merimiehenä, biljardimarkköörinä ja hiilenkantajana. Lehtimäki oli asemamiehenä 1903–1907, ja vuosien 1907–1913 välillä hän toimi sosialidemokraattisen puolueen puhujana sekä Viipurin läänin läntisen vaalipiirin ja Turun läänin eteläisen vaalipiirin sos.dem. piirisihteerinä. Hän työskenteli 1918 Kansan Lehden toimittajana Tampereella.


title: Konrad Lehtimäki

text: Lehtimäki valittiin eduskuntaan sosialidemokraattisen puolueen edustajana kaksi kertaa vuosiksi 1911–1917. Toisella kaudella Kerenskin Venäjän väliaikainen hallitus hajotti eduskunnan.


title: Konrad Lehtimäki

text: Lehtimäki sai kuolemantuomion 1918 valtiopetoksesta, mutta tuomio peruttiin kulttuuriväen painostuksesta, kun hänet todettiin 11. joulukuuta 1918 syyttömäksi.


title: Konrad Lehtimäki

text: Julkisuudessa on esitetty väitteitä, että hän olisi 1918 paennut Venäjälle, mutta Lehtimäen pojanpojan Kimmo Lehtimäen mukaan hänet saatetaan sekoittaa veljeensä Verneriin, joka tosiaan huhtikuussa 1918 pakeni Venäjälle.


title: Konrad Lehtimäki

text: Konrad ja Verner Lehtimäki esiintyvät päähenkilöinä venäläisen kirjailijan Gennadi Fishin Suomen sisällissodasta kertovan romaanin "Kljatwa" (1937, suomeksi ”Vala”) ensimmäisissä painoksissa, mutta myöhemmissä painoksissa, 1941 alkaen, Konrad on häivytetty muuttamalla nimeksi "Irmari", ja myös Vernerin nimi on muutettu.


title: Konrad Lehtimäki

text: WSOY:n taidekokoelmassa on Armas Lehtimäen 1945 maalaama muotokuva isästään Konrad Lehtimäestä.


title: Konrad Lehtimäki

text: Lehtimäki luetaan ensimmäisten työläiskirjailijoiden joukkoon. Hänen pääteoksensa on pasifistinen utopiaromaani "Ylös helvetistä" (1917), joka kertoo tulevasta maailmansodasta ja maailmanvallankumouksesta. Teos käännettiin ainakin venäjäksi, ja esipuheen siihen kirjoitti Maksim Gorki. Koko painos kuitenkin tuhottiin, kun se oli joutunut uudelleenarvioinnin kohteeksi. Teos on pasifistinen dystopia, työläisromaani ja varhaisklassinen tieteiskuvitelma.


title: Konrad Lehtimäki

text: Lehtimäen toinen tunnettu teos on kauhunovellikokoelma "Syvyydestä". "Taistelija" on omaelämäkerrallinen romaani. Lisäksi Lehtimäki on kirjoittanut näytelmiä, joukossa "Spartacus" ja "Perintö". Dosentti Ville Ropposen mukaan Lehtimäen tuotannosta huomiota ansaitsevat yhä teokset "Rotkoista", "Syvyydestä" ja "Ylös helvetistä".


title: Shadow of the Beast

text: Shadow of the Beast on Reflections Interactiven kehittämä ja Psygnosiksen julkaisema toimintaseikkailupeli vuodelta 1989. Peli julkaistiin alun perin Commodore Amigalle, mutta suosion lisääntyessä siitä tehtiin versiot monille muille aikansa laitteille.


title: Shadow of the Beast

text: Psygnosis oli jo aikaisemminkin julkaissut näyttävän näköisiä sivuttaiseen ruudunvieritykseen perustuvia pelejä (ennen kaikkea "Obliterator"), mutta Shadow of the Beast oli silti ilmestyessään ennen näkemätön näyttävyytensä puolesta. Tämän lisäksi David Whittakerin loisteliaasti sävelletty taustamusiikki vahvisti pelin tunnelmaa.


title: Shadow of the Beast

text: Joissakin arvosteluissa valitettiin pelin vaikeutta ja tyylillisten seikkojen ajamista ohi sisällöstä, mutta pelin myyntiä tämä ei hidastanut. MikroBitti-lehdessä Jukka Tapanimäki antoi pelille täydet viisi tähteä. Shadow of the Beastista tuli menestystarina ja pelistä julkaistiin kaksi jatko-osaa ("Shadow of the Beast II" (1990) ja "Shadow of the Beast III" (1992)). Muille laitteille julkaistut versiot olivat yleensä ottaen teknisesti heikompia, johtuen Amigan tuohon aikaan ylivertaisista laiteominaisuuksista. Beast II arvioitiin ilmestyessään yleensä vielä ensimmäistä osaa vaikeammaksi (ensimmäisen pelin pystyivät sinnikkäät pelaajat vielä läpäisemään). Tyyliltään jatko-osa ei ollut muuttunut, joskin siinä oli alkeellinen jäsennin, jolla pystyi joskus kommunikoimaan joidenkin muiden pelihahmojen kanssa. Beast III sen sijaan keskittyi enemmän ongelmanratkaisuun, ja siinä vaikeustaso oli huomattavasti matalampi - joskin pelaajat saattoivat jumittua pelin moniin pulmatehtäviin. Sarjan viimeinen osa ei ilmestyessään kuitenkaan häikäissyt enää teknisessä mielessä, joten se jäi selvästi vähemmälle huomiolle.


title: Shadow of the Beast

text: Ensimmäisen Beast-pelin tarinan pääosassa on mies nimeltä Aarbron, joka siepattiin lapsena ja taikuuden vaikutuksesta muuttui ajan myötä pahaksi mestaajahirviöksi, joka palveli pahaa lordi Maletothia. Aarbronin muistot ihmiselämästään palautuvat, kun Aarbron määrätään teloittamaan vanki, jonka hän tunnistaa omaksi isäkseen. Aarbron vannoo kostoa kaikille hänelle vääryyttä tehneille ja seikkailu alkaa.


title: Gymnopaidiai

text: Gymnopaidiai (yleensä monikossa , yksikössä ; ; joskus "gymnopedia") oli antiikin kreikkalainen juhla, jota vietettiin Spartassa Apollonin (Pythaios tai Karneios), Artemiin ja Leton kunniaksi. Siihen kuului voimistelukilpailuja.


title: Gymnopaidiai

text: Gymnopaidiai-juhla perustettiin mahdollisesti noin vuonna 665 eaa. Juhla järjestettiin aina kesäisin Hekatombeus-kuussa eli attikalaisen kalenterin Hekatombaion-kuun aikaan, toisin sanoen heinä-elokuussa, ja se kesti useita päiviä, mahdollisesti kymmenen päivää. Juhlan nimi on peräisin sanoista "gymnos" (, 'alasti') ja "paidion" (, 'lapsi').


title: Gymnopaidiai

text: Juhlaan kuului sen nimen mukaisesti alastomien nuorukaisten sotatanssiesityksiä. Ne sijoittuivat Spartan agoralle Apollonin, Artemiin ja Leton patsaiden ympärille. Tanssin liikkeet muistuttivat palaistralla tehtyjä harjoituksia ja pankrationia sekä tragedioihin kuulunutta "emmeleia" () -tanssia. Juhla oli luonteeltaan iloinen, ja sen aikaan Spartassa vieraili paljon muiden kaupunkien asukkaita. Ainoastaan ikääntyneitä poikamiehiä oli kielletty osallistumasta juhlaan.


title: Gymnopaidiai

text: Juhlan viimeisenä päivänä myös aikuiset miehet tanssivat ja lauloivat khoroksena. Esityksiin kuului muun muassa Thaletaan ja Alkmanin lauluja ja Dionysodotoksen paiaaneja. Kuoron johtaja piti tietynlaista seppelettä, jota kutsuttiin thyrealaiseksi seppeleeksi (), ja sillä muistettiin niin kutsutussa Thyreassa saatua voittoa. Myös laulut ylistivät kyseisessä taistelussa kaatuneita. Juhlalla oli suuri merkitys spartalaisen musiikkielämän kehityksessä.


title: Gymnopaidiai

text: Platon mainitsee teoksessaan "Lait" gymnopaidian kaltaiset harjoitukset erinomaiseksi koulutuskeinoksi, koska tanssimalla uuvuttavasti kesähelteellä nuorukaiset harjoittivat sekä musiikillisia kykyjään, että sotataitojaan.


title: Kyösti Wilkuna

text: Kustaa (Kyösti) Felix Wilkuna (4. toukokuuta 1879 Nivala – 12. joulukuuta 1922 Lapua) oli suomalainen kirjailija, valkoinen aktivisti, suojeluskuntaorganisaattori ja heimosoturi.


title: Kyösti Wilkuna

text: Nivalan Vilkunan talosta kotoisin ollut Wilkuna kirjoitti ylioppilaaksi Oulun suomalaisesta lyseosta vuonna 1903. Hän aloitti opinnot Helsingin yliopistossa mutta kirjalliset työt veivät pian Wilkunan ajan kun hänestä tuli Raataja-lehden toimittaja ja myöhemmin sen päätoimittaja. Hän avioitui Johanna Niskalan kanssa vuonna 1905.


title: Kyösti Wilkuna

text: Vuoden 1905 suurlakon jälkeen Wilkuna siirtyi Kaiku-lehden Helsingin-kirjeenvaihtajaksi ja oli myös lyhyen aikaa Mikkelin sanomain päätoimittajana. Varsinaisen kirjallisen tuotantonsa Wilkuna aloitti 1907 novellikokoelmalla "Novellit". Hän julkaisi useita kirjoja ja toimi myös kirja-arvostelijana eri lehdissä. Hän kuului sortokauden aktivisteihin ja kirjoitti aluksi maalaishenkisiä novelleja sekä myöhemmin kansallismielisiä historiaromaaneja, kuten "Tapani Löfvingin seikkailut isonvihan aikana".


title: Kyösti Wilkuna

text: Wilkuna julkaisi 1906–1913 kolme novellikokoelmaa, joita Boo Ketvel pitää arviossaan yllättävän moderneina, lähes kokeilevina. Kokoelma "Lähimmäisiäni" on sekin lukunautinto, mutta menettänyt aiempien kokoelmien ansiot.


title: Kyösti Wilkuna

text: Vuonna 1911 Wilkuna alkoi rakentaa perheelleen Kyöstilän taiteilijahuvilaa Kirkkonummen Jorvakseen. Rakentamisesta aiheutui hänelle taloudellisia ja ajankäyttövaikeuksia. Huvilan rakentaminen tuli maksamaan kirjailijalle 22 000 markkaa mikä ylitti kolminkertaisesti alkuperäisen kustannusarvion. Wilkuna sai yli vuoden tyhjillään olleen huvilan myytyä alkuvuodesta 1917, mutta myyntihinta oli vain 17 000 markkaa.


title: Kyösti Wilkuna

text: Wilkuna kirjoitti helmikuussa 1913 runon "Tulkohon sota" jonka lopussa hän rauhan oloihin kyllästyneenä esitti toiveenaan "tulisi sota ja veriset vaatteet". Tämä toteutuikin jo puolitoista vuotta myöhemmin kun ensimmäinen maailmansota alkoi. Sodan puhjettua Wilkuna ryhtyi vuonna 1915 jääkärivärväriksi kotiseudullaan. Hänet ilmiannettiin keväällä 1916 ja vietiin vangiksi Pietarin Špalernajan vankilaan. Wilkuna kuvasi vankeusaikaa vuonna 1918 ilmestyneessä kirjassaan "Kahdeksan kuukautta Shpalernajassa".


title: Kyösti Wilkuna

text: Venäjän helmikuun 1917 vallankumouksen jälkeen Wilkuna pääsi palaamaan Suomeen. Palattuaan hän oli mukana perustamassa suojeluskuntien edeltäjinä toimineita palokuntia Nivalaan ja sen naapurikuntiin. Wilkuna valittiin marraskuussa 1917 perustetun Nivalan suojeluskunnan päälliköksi ja ensi töikseen hän hankki aseita Etelä-Pohjanmaalta. Tammikuussa 1918 Wilkuna kutsuttiin Valkoisen Suomen päätoimittajaksi, mutta hän osallistui kuitenkin Tampereen taisteluun sekä myöhemmin Aunuksen retkeen.


title: Kyösti Wilkuna

text: Sisällissodan aikana Wilkuna osallistui 30. tammikuuta 1918 Ylivieskan rautatieasemalla mäkitupalainen Leonard (Nartti) Knuutilan teloittamiseen. Huhtikuun alkupuolella Wilkuna perusti Kotkassa eräiden tovereidensa kanssa oman kenttätuomioistuimen ja oli 12. toukokuuta mukana teloittamassa kuuttatoista vangiksi saatua virolaista, joita hän piti venäläisinä. Wilkuna siirtyi tämän jälkeen Helsinkiin ja oli yhdessä kirjailija Eino Railon, Toivo T. Kailan, kirjailija Toivo Tarvaksen ja senaattori Oswald Kairamon kanssa mukana 21. toukokuuta 1918 samalla laivalla jolla punaisiin kuulunutta kirjailija Algot Untolaa ja muutamia muita punaisia vankeja vietiin teloitettavaksi Santahaminaan. Laivamatkan aikana Untola hyppäsi laivasta mereen ja joutui ammutuksi.


title: Kyösti Wilkuna

text: Vuonna 1920 Wilkuna muutti perheineen Lapualle ostamaansa Marielundin taloon jossa hän asui viimeiset vuotensa. Mielenterveydellisistä ongelmista kärsinyt Wilkuna ampui itsensä vuonna 1922 ollessaan 43-vuotias.


title: Kyösti Wilkuna

text: Kyösti Wilkunan veljenpoika oli kansatieteilijä Kustaa Vilkuna.


title: Lahti L-35

text: Lahti L-35 on Aimo J. Lahden suunnittelema pistooli, jota valmistettiin vuosina 1935–1952, neljänä eri valmistussarjana noin 9 000 kappaletta. Ensimmäinen tuotantosarja valmistui vasta 1938.


title: Lahti L-35

text: Aseessa on pistoolille poikkeuksellinen lukon kiihdytin. Sen avulla aseen suunnittelija halusi vähentää häiriöalttiutta jäätyneenä tai likaisena. Kiihdytin osoittautui kuitenkin käytännössä tarpeettomaksi, jopa haitalliseksi, sillä se heikentää luistia. Jos Lahti-pistoolissa käytetään liian kovia latauksia (konepistoolin patruunoita ym.), luistin väsymismurtuma alkaa tyypillisesti kiihdyttimen akselin kohdalta.


title: Lahti L-35

text: Suomen armeija käytti L-35:ttä talvi- ja jatkosodassa ja se oli virallinen palveluspistoolimalli 1980-luvulle asti, jolloin se korvattiin FN HP.DA -pistoolilla (9.00 PIST 80 / 9.00 PIST 80-91).


title: Lahti L-35

text: Valmet kokosi tehtaalle jääneistä osista vielä vuonna 1985 L-35:n 50-vuotisjuhlavuoden kunniaksi sadan kappaleen erän pistooleja, jotka sarjanumeroitiin välille 50 001–50 100.Asetta lisenssivalmistettiin myös Ruotsissa Husqvarna m/40 -nimikkeellä lähes 100 000 kappaletta vuosina 1940–1946.


title: Lahti L-35

text: Karsitun painon, huonolaatuisen teräksen ja käytetyn tehokkaan konepistoolipatruunan vuoksi Husqvarnan valmistamat aseet alkoivat hajota 1980-luvulla, jolloin lähes kaikki poistettiin käytöstä ja tilalle otettiin vanha m/07 (lisenssivalmistettu FN Browning M1903).


title: Lahti L-35

text: Ruotsin armeija käytti m/40:tä 1990-luvulle asti, jolloin se korvattiin maavoimissa Glock 17- (Pistol 88) ja ilmavoimissa Glock 19 (Pistol 88B) -pistoolilla.


title: Ahdistus (tekniikka)

text: Ahdistus () on nimitys sille, että paikalleen vielä asentamattoman akselin halkaisija on suurempi kuin reiän, johon se asennetaan. Ahdistuksen suuruus saadaan vähentämällä reiän mitasta akselin mitta, siksi se on aina negatiivinen. Tässä yhteydessä sanoilla 'akseli' ja 'reikä' tarkoitetaan myös sellaisia kappaleita, joiden muoto poikkeaa lieriöstä.


title: Ahdistus (tekniikka)

text: Jos akselin halkaisija on pienempi kuin reiän, johon se asennetaan, on kyseessä välys. Välyksen (englanniksi "clearance") suuruus saadaan myös vähentämällä reiän mitasta akselin mitta, siksi se on aina positiivinen.


title: Ahdistus (tekniikka)

text: Kun napaliitosta tehtäessä navassa olevaan reikään työnnetään hieman reikää suurempi akseli, syntyy puristusliitos. Jos napaliitos tehdään siten, että napaa lämmitetään reiän laajentamiseksi, tai akselia jäähdytetään akselin kutistamiseksi, syntyy kutistusliitos, kun akselin reikään työntämisen jälkeen lämpötila palautuu ennalleen.


title: Polystyreeni

text: Polystyreeni on polymeeri, jota valmistetaan styreenistä joka on aromaattinen hiilivety. Polystyreeni on kestomuovi; huoneenlämmössä jäykkä, mutta voidaan muokata kuumentamalla. Polystyreenin kemiallinen kaava on (CH), sulamispiste 240 °C, suhteellinen tiheys 1,04–1,13 g/cm (vesi = 1,0 g/cm), leimahduspiste 345–360 °C, itsesyttymislämpötila 427 °C ja CAS-numero 9003-53-6.


title: Polystyreeni

text: Polystyreeni voidaan jaotella käyttötarkoituksensa perusteella eri luokkiin:


title: Polystyreeni

text: EPS (puhekielessä Styrox, joka oli Oy Wiik & Höglund Chemicals Ab:n markkinointinimi 1950-luvulla, myös tunnettu nimellä kevel-levy), on paisutettua polystyreenimuovia (expanded polystyrene), jota käytetään kestävyytensä ja lämmöneristävyytensä ansiosta laajasti rakennusteollisuudessa ja rakentamisessa. Muoviraaka-aineen määrä lopullisessa eristeessä on noin 2–5 % levyjen tilavuudesta.


title: Polystyreeni

text: EPS-eristettä valmistetaan imeyttämällä pieniin polystyreenihelmiin pentaania. Imeytyksen jälkeen raaka-aine annostellaan esipaisutusreaktoriin, jossa polystyreeni paisutetaan haluttuun tiheyteen höyryn ja paineen avulla. Reaktorista nämä "styroksihelmet" ajetaan siiloihin, joissa niiden annetaan saavuttaa tarvittavat lujuusominaisuudet.


title: Polystyreeni

text: Siiloista polystyreenihelmet ajetaan muotille, jossa niistä sintrataan höyryn avulla halutun muotoinen ja kokoinen tuote. Varsinkin eristelevytuotannossa sintrataan usein suurikokoinen blokki, josta sahataan halutun paksuisia eristelevyjä.


title: Polystyreeni

text: Myös muita käyttökohteita on paljon: pakkaustuet, kertakäyttöastiat, erilaiset säilytyskotelot ja monet muut käyttökohteet. Polystyreenivaahtoa voidaan valmistaa eri lujuuksina kulloisenkin käyttötarkoituksen mukaan.


title: Polystyreeni

text: Polystyreeni voidaan hävittää polttamalla muun palavan aineksen mukana. Polystyreeniä ei kuitenkaan suositella poltettavaksi, koska sen rakenteessa on aromaattisia bentseenirenkaita ja sen palaessa voi vapautua polyaromaattisia hiilivetyjä.


title: Christopher Dean

text: Christopher Colin Dean (s. 27. heinäkuuta 1958 Nottingham, Englanti) on uransa päättänyt brittiläinen taitoluistelija ja jäätanssin olympiavoittaja parinsa Jayne Torvillin kanssa. Deanille myönnettiin Brittiläisen imperiumin ritarikunnan upseerin arvo vuonna 1999.


title: Christopher Dean

text: Dean aloitti luistelemisen kymmenenvuotiaana. Hänen ensimmäinen jäätanssiparinsa oli Sandra Elson, jonka kanssa hän aloitti harjoittelun 14-vuotiaana. Dean ja Elson eivät tulleet toimeen keskenään, ja pari erosi, vaikka he olivat voittaneet nuortenmestaruuden. Dean suostui sitten kokeilemaan luistelua yhdessä toisen birmingamilaisen, Jayne Torvillin kanssa.


title: Christopher Dean

text: Dean ja Torvill nousivat kansainväliselle huipputasolle vuonna 1980, kun pari sijoittui neljänneksi jäätanssissa olympialaisissa, maailman- ja euroopanmestaruuskilpailuissa.


title: Christopher Dean

text: Parin vapaaohjelma vuoden 1984 talviolympialaisissa Sarajevossa nousi maailmankuuluksi. He esittivät ohjelmansa taustana Maurice Ravelin "Boléro". Parille annettiin taiteellisesta vaikutelmasta korkein mahdollinen pistemäärä, eli yhdeksän kertaa 6,0. Tämä on ainoa kerta, jolloin täydelliset pisteet on saavutettu olympialaisissa.


title: Christopher Dean

text: Dean ja Torvill siirtyivät Sarajevon olympialaisten jälkeen ammattilaiskaukaloihin olympiavoittajina ja nelinkertaisena maailmanmestariparina. Ammattilaisina he eivät voineet osallistua arvokisoihin ennen kuin Kansainvälinen luisteluliitto löysensi sääntöjään vuonna 1993. Pari pääsi siten osallistumaan Lillehammerin vuoden 1994 talviolympialaisiin, joista he saivat pronssia.


title: Christopher Dean

text: Dean asuu Colorado Springsissä Yhdysvalloissa yhdessä vaimonsa, entisen amerikkalaisen taitoluistelijan Jill Trenaryn kanssa. Parilla on kaksi lasta.


title: Vanderbilt

text: Vanderbiltin suku on yksi huomattavimmista suvuista Yhdysvaltain historiassa. Sen perustajasta, Cornelius Vanderbiltista, tuli yksi kaikkien aikojen rikkaimmista ihmisistä arvioidulla 100 miljardin Yhdysvaltain dollarin omaisuudellaan.


title: Vanderbilt

text: Suvun perusti Cornelius Vanderbilt (1794–1877), Staten Islandilla vaatimattomasti asuneen perheen neljäs lapsi. Hänen iso-iso-iso-isoisänsä, Jan Aertszoon van der Bilt (1620–1705), oli hollantilainen maanviljelijä De Biltin kylästä, Alankomaista, joka muutti Uuden-Alankomaan siirtokuntaan oppisopimuspalkolliseksi 1650-luvulla. Nimi Vanderbilt muotoutuikin van der Biltistä, kun englantilaiset ottivat haltuunsa Uuden-Amsterdamin (nyk. New York), jolloin hollantilainen sukunimi olisi vain alkanut aiheuttaa harmeja. Cornelius Vanderbilt jätti koulun 11-vuotiaana ja lähti rakentamaan laivanvarustus- ja rautatie-imperiumia, joka teki hänestä yhden maailman kaikkien aikojen rikkaimmista miehistä.


title: Vanderbilt

text: Vanderbiltin suku omisti maata Corwith Townshipissa Michiganissa, jonne alkoi kerääntyä asutusta vuoden 1875 tienoilla. Kun Vanderbilt-omisteinen Michigan Central Railroad saapui samoille maille, Vanderbiltin kylä Michiganissa perustettiin. Vaikkakin Cornelius Vanderbilt asui aina vaatimattomissa oloissa, hänen perheensä ja suvunsa jäsenet käyttivät varakkuuksiaan rakennuttaakseen mahtipontisia kartanoita. Cornelius kuoli vuonna 1877, ja vain vähän sen jälkeen Vanderbiltin suku antoi miljoona Yhdysvaltain dollaria Vanderbiltin yliopiston perustamiseen Nashvilleen auttaakseen sisällissodan rasittamia etelävaltioita.


title: Vanderbilt

text: Suvun jäsenet dominoivat niin sanottua ”kultaista aikakautta” eli ajanjaksoa, jolloin Vanderbiltin miehet olivat kaupankäynnin kuninkaita Amerikassa ja kohosivat huomattavaan asemaan liike-elämässä.


title: Vanderbilt

text: Jotkut Cornelius Vanderbiltin perillisistä niittivät mainetta liikemiehinä, kun taas toiset keräsivät huomiota muilla aloilla. Alfred Gwynne Vanderbilt (1877–1915), tunnettu hevoskasvattaja, hukkui RMS Lusitanian mukana. Harold Stirling Vanderbilt (1884–1970) oli voitokas kilpapurjehtija ja bridgen sääntöjen uudistaja. Hänen veljensä, William Kissam Vanderbilt II perusti autourheiluun Vanderbilt Cupin. Cornelius Vanderbilt IV:stä (1898–1974) tuli arvostettu kirjailija, lehtimies sekä elokuvatuottaja. CNN:n toimittaja Anderson Cooper on Cornelius Vanderbilt II:n pojantyttären, näyttelijä Gloria Vanderbiltin poika. Monista suvun jäsenistä tuli kuuluisia lähinnä päihteiden käyttäjinä tai monien avioliittojen vuoksi.


title: Vanderbilt

text: Yhdysvaltain hallitus myönsi Cornelius Vanderbiltille kultaisen mitalin hänen Yhdysvaltain sisällissodan aikana unionin joukoille lahjoittamansa höyryaluksen "S. S. Vanderbiltin" ansiosta. Mitalista tuli eräänlainen symboli, joka periytyy Vanderbiltien suvun päämiehille.


title: Vanderbilt

text: Ekonomisti John Kenneth Galbraith on sanonut, että vaikka useat Vanderbiltin sukupolvet ovat osoittaneet kyvyn ansaita rahaa silmittömästi, ovat he myös osanneet tuhlata nuo rahat erityisen nopeasti. Tästä ovat esimerkkinä seuraavat seikat:


title: Vanderbilt

text: Vuonna 1989 Arthur T. Vanderbilt II julkaisi suvustaan kirjan "Fortune’s Children: The Fall of the House of Vanderbilt".


title: Jack O’Callahan

text: Jack O'Callahan (s. 24. heinäkuuta 1957) on entinen yhdysvaltalainen jääkiekkoilija. Pelipaikaltaan hän oli puolustaja.


title: Jack O’Callahan

text: Callahan aloitti opintonsa Bostonin yliopistossa 1975. Kaudet 1977–1979 hän toimi yliopistojoukkueensa kapteenina. Chicago Blackhawks varasi hänet NHL:ään 1977 varaustilaisuuden kuudennella kierroksella numerolla 96. Samana vuonna Calgary Cowboys varasi hänet WHA:han varaustilaisuuden kahdeksannella kierroksella numerolla 68. Valmistumisensa jälkeen hänet valittiin 1979 Yhdysvaltojen jääkiekkomaajoukkueeseen. Hän osallistui vuoden 1979 MM-kisoihin ja seuraavan vuoden talviolympialaisiin, jossa Yhdysvallat teki jymy-yllätyksen ja voitti olympiakultaa. Kolme päivää ennen turnauksen alkua pidetyssä harjoitusottelussa O'Callahan loukkasi polvensa Valeri Vasiljevin taklauksesta. Hän palasi kentälle kuitenkin ratkaisevaan otteluun Neuvostoliittoa vastaan ja taklasi heti ensimmäisessä vaihdossa neuvostoliittolaista pelaajaa riistäen tältä kiekon. Yhdysvallat teki seuranneesta vastahyökkäyksestä maalin ja tasoitti ottelun.


title: Jack O’Callahan

text: Olympiaturnauksen jälkeen O'Callahan aloitti ammattilaisuransa. Kaksi ensimmäistä kautta (1980–1982) menivät AHL:ssä, mutta kaudella 1982–1983 hän pääsi pelaamaan NHL:ssä Chicagon paidassa 44 ottelua. O'Callahan pelasi Chicagossa vuoteen 1987 saakka, jolloin hän siirtyi New Jersey Devilsiin. Kahden Devilsissä pelatun kauden jälkeen hän edusti Yhdysvaltoja vielä 1989 MM-kisoissa ennen uransa lopettamista. Yhteensä O'Callahan teki NHL:n runkosarjassa 389 ottelussa 27 maalia ja 104 syöttöä eli 131 tehopistettä. Pudotuspeleissä syntyi 32 ottelussa 4 maalia, 11 syöttöä eli 15 tehopistettä.


title: Jayne Torvill

text: Jayne Torvill (s. 7. lokakuuta 1957 Nottingham, Englanti) on brittiläinen entinen taitoluistelija ja jäätanssin olympiavoittaja parinsa Christopher Deanin kanssa.


title: Jayne Torvill

text: Torvill aloitti pariluistelijana parinaan Michael Hutchenson. He olivat Ison-Britannian mestareita vuonna 1972. Vuonna 1975 Torvillista ja Deanista tuli jäätanssipari.


title: Jayne Torvill

text: Dean ja Torvill nousivat vuoteen 1980 mennessä kansainväliselle huipputasolle. Vuonna 1980 pari sijoittui neljänneksi jäätanssissa olympialaisissa, maailman- ja euroopanmestaruuskilpailuissa.


title: Jayne Torvill

text: Parin vapaaohjelma vuoden 1984 talviolympialaisissa Sarajevossa nousi maailmankuuluksi. He esittivät ohjelmansa taustana Maurice Ravelin "Boléro". Parille näytettiin esityksen korkein mahdollinen pistemäärä, eli yhdeksän kertaa 6,0. Tämä on ainoa kerta, jolloin täydelliset pisteet ovat saavutettu.


title: Jayne Torvill

text: He siirtyivät Sarajevon olympialaisten jälkeen ammattilaiskaukaloihin olympiavoittajina ja nelinkertaisena maailmanmestariparina. Tiukkojen sääntöjen takia pari ei pystynyt siksi jatkossa osallistumaan arvokisoihin. Kansainvälinen luisteluliitto kuitenkin löysensi sääntöjään 1993. Dean ja Torvill pääsivät näin osallistumaan vuoden 1994 talviolympialaisiin Lillehammerissa, josta he saivat pronssia.


title: Jayne Torvill

text: Torvill meni naimisiin 1990 amerikkalaisen Phil Christensenin kanssa. Pari asuu Itä-Sussexissa.


title: Koprolalia

text: Koprolalia (kr. κόπρος ’uloste’ + λαλιά ’puhe’) on varsinkin Touretten oireyhtymään kuuluva oire. Sillä tarkoitetaan pakonomaista tarvetta puhua hävyttömyyksiä. Myös jatkuva kirosanojen (tahdoton) käyttö normaalissa puheessa on koprolalialle ominaista.


Jääkiekon 2. divisioonan karsintasarja 2002 pelattiin Méxicossa, Meksikossa 11.-13.4.2002. Kilpailuissa karsittiin pääsystä uuteen 2. divisioonaan vuoden 2003 MM-kisoihin. Kisojen kaksi parasta, Pohjois-Korea ja Meksiko, nousivat 2. divisioonaan, ja kolmanneksi sijoittunut Uusi-Seelanti putosi 3. divisioonaan vuodeksi 2003.


title: Omar Khaijam

text: Omar Khaijam (18. toukokuuta 1048 Nišabur – 4. joulukuuta 1131 Nišabur) oli persialainen runoilija, matemaatikko ja tähtitieteilijä. Hän syntyi Nišaburissa, jossa hänen väitetään myös kuolleen. Khaijam opiskeli erään ajan tunnetuimman tiedemiehen, Muhammad Mansurin johdolla. Kaksi muuta Mansurin oppilasta, joiden kanssa Omar ystävystyi, olivat tuleva mahtava visiiri Nizam al-Mulk ja assassiinien perustaja Hassan-i Sabbah.


title: Omar Khaijam

text: Omar otti lisänimen Khaijam (teltantekijä) nähtävästi isänsä ammatin kunniaksi. Hän tuli huomatuksi arabiankielisillä matemaattisilla tutkimuksillaan, jonka johdosta hallitsija määräsi hänet suorittamaan laajoja tähtitieteellisiä tutkimuksia sekä uudistamaan kalenterin. Matemaatikkona Khaijam tutki muun muassa kolmannen asteen yhtälön ratkaisemista. Omaria pidettiin yleisesti uskonnollisesti harhaoppisena, ja hänen asemansa heikkeni entisestään suosija Nizam al-Mulkin tultua murhatuksi.


title: Omar Khaijam

text: Suuremman maineen länsimaissa ovat saavuttaneet Khaijamin satiiriset mieterunot "Rubaijat" (nelisäkeiset), jotka on käännetty lukuisille kielille, suomeksi muun muassa nimillä "Teltantekijä" ja "Viisaan viini". Khaijamin runous tuli alun perin tunnetuksi 1800-luvulla englantilaisen runoilijan ja orientalistin Edward FitzGeraldin käännöksinä, jotka olivat kuitenkin hyvin vapaamuotoisia. Myöhemmin Khaijamin runoista on tehty alkuperäisteksteille uskollisempia käännöksiä. Khaijamin korkeatasoinen runokieli siivittää säkeitä viinistä ja rakkaudesta. Khaijamin tuotannossa on ”mystillistä sufilaisuutta”, jossa Persian perinteinen panteismi yhtyy islamissa syntyneeseen eklektiseen mystiikkaan.


title: Omar Khaijam

text: Toivo Lyyn suomentama kokoelma "Teltantekijä" (1949) sisältää valikoimat "Teltantekijän lauselmia" (1929) ja "Omarin malja" (1942).


title: Jure Franko

text: Jure Franko (s. 28. maaliskuuta 1962 Nova Goricassa, Jugoslaviassa) on entinen slovenialainen alppihiihtäjä, joka edusti Jugoslaviaa.


title: Jure Franko

text: Frankosta tuli todella suosittu kotimaassaan Jugoslaviassa hänen voitettuaan Sarajevon talviolympialaisista 1984 hopeaa suurpujottelussa. Mitali oli Jugoslavian historian ensimmäinen talviolympiamitali. Franko teki upean laskun toisella kierroksella ollen koko kierroksen nopein. Ensimmäisen kierroksen neljäs sija vaihtui näin yhteistilastossa toiseen sijaan.


title: Jure Franko

text: Koskaan ei ole olympialaisten isäntä jäänyt ilman mitaleita, mutta ennen Sarajevon kisoja epäiltiin jugoslavialaisten mahdollisuuksia, sillä maa ei ollut aikaisemmin ottanut ainuttakaan mitalia talviolympialaisista.


title: Jure Franko

text: Franko sijoittui Lake Placidin olympialaisissa 1980 suurpujottelussa 12:nneksi. MM-kilpailuissa hän oli samassa lajissa neljästoista Schladmingissa 1982 ja yhdestoista Bormiossa 1985.


title: Jure Franko

text: Maailmancupissa Frankon paras sijoitus oli kolmas, johon hän ylsi kolmesti kaudella 1983–1984: Val d'Iseren, Les Diablarets'n ja Oppdalin suurpujotteluissa. Suurpujottelun maailmancupissa hän oli tuolla kaudella viides. Franko lopetti uransa kauden 1984-85 jälkeen.


title: Aix-en-Provence

text: Aix-en-Provence (tai pelkkä Aix) on kaupunki Etelä-Ranskassa Bouches-du-Rhônen departementissa Provence-Alpes-Côte d’Azurin alueella. Aix on departementtinsa pääkaupunki. Kaupunki sijaitsee lähellä Välimerta, noin 30 kilometriä Marseillesta pohjoiseen Arc-joen muodostamassa altaassa. Vuonna 2006 kaupungissa oli 142 534 asukasta.


title: Aix-en-Provence

text: Rooman konsuli Sextius perusti kaupungin vuonna 123 eaa. kuumien lähteiden lähelle ja nimesi kaupungille itsensä mukaan ("Aquae Sextiae", Sextiuksen vedet). 300-luvulla kaupungista tuli Narbonensis Secundan pääkaupunki. Kansainvaellusten aikaan visigootit valtasivat kaupungin vuonna 477. Seuraavina vuosisatoina kaupungin valloittivat vuorollaan frankit, langobardit ja lopulta saraseenit vuonna 731. Kaupunki nousi kukoistukseen 1100-luvulla Aragonian ja Anjoun vallan alla, jolloin se nousi taiteen ja oppineisuuden keskukseksi. Provence ja sen pääkaupunki Aix siirtyi Ranskan kuninkaalle vuonna 1486.


title: Aix-en-Provence

text: Aixin ilmasto on välimerellinen: kesät ovat kuumia ja aurinkoisia, talvet viileitä. Koska kaupunki sijaitsee altaassa, talvisin lämpötila voi pudota jopa kymmeneen pakkasasteeseen ja kesällä nousta yli 40 asteeseen.


title: Aix-en-Provence

text: Aix on merkittävä yliopistokaupunki. Kaupungin vanha keskusta monine suihkulähteineen houkuttelee turisteja varsinkin kesäisin. Aixista on kotoisin mm. taidemaalari Paul Cézanne.


title: Steve Larmer

text: Steve Donald Larmer (s. 16. kesäkuuta 1961 Peterborough, Ontario) on kanadalainen entinen jääkiekkoilija, pelipaikaltaan oikea laitahyökkääjä.


title: Steve Larmer

text: Chicago Black Hawks varasi Larmerin NHL:ään numerolla 120 kuudennella kierroksella. Hän debytoi NHL:ssä kaudella , jolla edusti Black Hawksia neljässä runkosarjaottelussa, mutta suurin osa kaudesta kului junioriliiga OHL:n Niagara Falls Flyersissa, jossa hän oli pelannut myös kaksi edellistä kautta. Hän aloitti OMJHL:ssä (OHL:n nimi vuoteen 1980) vuonna 1977, jolloin edusti kotikaupunkinsa seuraa Peterborough Petesiä. Kaudella Larmer pelasi kolme ottelua Black Hawksissa ja 74 ottelua sen silloisessa farmijoukkueessa New Brunswick Hawksissa AHL:ssä. Hän oli voittamassa vuonna 1982 Calder Cupia, AHL:n mestaruutta, ja hänet myös nimettiin tuona vuonna AHL:n toiseen tähdistökentälliseen.


title: Steve Larmer

text: Larmer nousi Black Hawksin vakiokokoonpanoon kaudella , jolla ei pelannut enää yhtään ottelua farmissa, kuten ei myöskään myöhemmällä urallaan. Hän pelasi tuolla kaudella täydet 80 runkosarjaottelua ja teki 90 tehopistettä, 43 maalia ja 47 syöttöpistettä, voittaen näin tulokkaiden pistepörssin. Hänet palkittiin ensimmäisen täyden NHL-kautensa päätyttyä vuoden tulokkaan palkinnolla Calder Memorial Trophylla ja nimettiin NHL:n tulokkaiden tähdistökentälliseen. Larmer kuului Black Hawksin, sittemmin Blackhawksin, avainpelaajiin yhdentoista kauden ajan ollen kolmella kaudella seuran paras pistemies (, ja ) ja yhtä monella seuran paras maalintekijä (, 1988–1989 ja 1990–1991). Hänen uransa pisteiden valossa paras kausi oli kausi 1990–1991, jolla hän ylitti ensimmäisen ja ainoan kerran NHL-urallaan sadan runkosarjapisteen rajan tehtyään yhteensä 101 tehopistettä, 44 maalia ja 57 syöttöpistettä. Larmerilla on edelleen hallussaan useita Blackhawksin seuraennätyksiä, muun muassa tulokkaiden yhden kauden maali- ja piste-ennätys sekä oikeiden laitahyökkääjien yhden kauden maali-, syöttö- ja piste-ennätys. Larmer pelasi vuosien 1982–1993 välillä 884:ssä peräkkäisessä runkosarjaottelussa ilman yhtään väliin jäänyttä ottelua, mikä on Chicago Blackhawksin seuraennätys ja kolmanneksi eniten NHL:n historiassa Doug Jarvisin ja Garry Ungerin otteluputkien jälkeen.


title: Steve Larmer

text: Kesällä 1993 Larmer ilmoitti haluavansa siirtyä pois Blackhawksista ja oli sivussa syksyn 1993 harjoituskauden ja kauden alun. Marraskuussa 1993 Chicago lopulta kauppasi Larmerin Hartford Whalersiin yhdessä Bryan Marchmentin kanssa vaihdossa Eric Weinrichiin ja Patrick Pouliniin, ja myöhemmin samana päivänä Whalers kauppasi Larmerin eteenpäin New York Rangersiin yhdessä Nick Kypreosin, Barry Richterin ja kuudennen kierroksen varausvuoron kanssa vaihdossa Darren Turcotteen ja James Patrickiin. Larmer pelasi Rangersissa kahden kauden ajan ja oli voittamassa seurassa Stanley Cupin mestaruutta vuonna 1994. Hän oli pelannut Stanley Cupin loppuotteluissa kerran aikaisemmin, vuonna 1992, jolloin Chicago Blackhawks hävisi loppuottelusarjan Pittsburgh Penguinsia vastaan suoraan neljässä ottelussa. Larmer lopetti pelaajauransa 34-vuotiaana syyskuussa 1995. Hän pelasi NHL-urallaan 1006 ottelua runkosarjassa tehoin 441 maalia ja 571 syöttöpistettä, yhteensä 1012 tehopistettä, ja pudotuspeleissä 140 ottelua tehoin 56 maalia ja 75 syöttöpistettä, yhteensä 131 tehopistettä.


title: Steve Larmer

text: Kansainvälisissä otteluissa Larmer edusti Kanadan jääkiekkomaajoukkuetta kahdessa turnauksessa, maailmanmestaruuskilpailuissa vuonna 1991 ja Kanada-cupissa niin ikään vuonna 1991. Ensiksi mainitussa turnauksessa hän oli voittamassa hopeaa ja Kanada-cupissa turnauksen mestaruutta. Hän teki Kanada-cupissa 11 tehopistettä kahdeksassa ottelussa, kuusi maalia ja viisi syöttöpistettä, ja maailmanmestaruuskilpailuissa kahdeksan tehopistettä, viisi maalia ja kolme syöttöpistettä, kymmenessä ottelussa.


title: Steve Larmer

text: Pelaajauransa jälkeen Larmer työskenteli vuodesta 1998 lähtien pelaajasuhteiden johtajana NHL:n pelaajayhdistyksessä NHLPA:ssa, josta tehtävästä hän erosi vuoden 2005 lopussa. Myöhemmin hän toimi NHLPA:n neuvottelukunnan (advisory board) jäsenenä, kunnes erosi tehtävästä vuonna 2009.


title: René Pollesch

text: René Pollesch (s. 29. lokakuuta 1962 Hessen) on saksalainen näytelmäkirjailija ja ohjaaja. Pollesch on Berliinin Volksbühnen Prater -näyttämön taiteellinen johtaja, mihin virkaan hänet valittiin vuonna 2001.


title: René Pollesch

text: Polleschin näytelmä ”Heidi Hoo ei ole enää täällä töissä” sai ensi-iltansa Berliinin Bodewilissa toukokuussa 2001, mitä voidaan pitää hänen läpimurtonaan. Suomessa näytelmä esitettiin ensimmäisen kerran Q-teatterissa Helsingissä 23.2.2006.


title: René Pollesch

text: Pollesch käsittelee usein käsikirjoituksissaan niin sanottua turbokapitalismia sekä sitä, millaisia vaikutuksia sillä on ihmisten välisiin suhteisiin, heidän arkielämäänsä ja työhön. Hän on maininnut Heidi Hoo -trilogian olevan sisällöltään omaelämäkerrallista aineistoa.


title: René Pollesch

text: Miira Rauhamäki: "Naiset, kävelevät tietokoneet" (Kansan Uutiset 22.2.2006)


title: San Bernardino (Kalifornia)

text: San Bernardino on kaupunki ja San Bernardinon piirikunnan hallintokeskus Kalifornian osavaltiossa Yhdysvalloissa. Kaupungissa asui vuoden 2010 väestönlaskennassa 209 924 ihmistä.


title: San Bernardino (Kalifornia)

text: San Bernardinolla on ollut useita lempinimiä, joista "San Berdoo" tai "Berdoo" on yleisin. Muita lempinimiä ovat "Gate City" (kuvaa sen läheisyyttä Los Angelesiin), "City on the Move" (käytettiin 1970-luvulla) ja hiljattain "The Heartbeat of Route 66", historiallisen valtatien mukaan.


title: San Bernardino (Kalifornia)

text: Kaupunki hakeutui konkurssiin elokuussa 2012.


title: Petter Andersen

text: Petter Andersen (s. 2. tammikuuta 1974 Lørenskog, Norja) on norjalainen pikaluistelija, joka on erikoistunut 1 000 ja 1 500 metrille.


title: Petter Andersen

text: Vuonna 1996 Andersen voitti yleisluistelijoiden Norjan mestaruuden ja 2001 Norjan mestaruuden 1 500 metrillä. Vuonna 2002 hän voitti EM-kisoissa 500 ja 1 500 metriä, mutta jäi 5 000 metrillä sijalle 23 ja 10 000 metrillä sijalle 14 ja sijoittui kilpailussa lopulta viidenneksi. Vuonna 2003 hän voitti Norjan mestaruuden 1 000 ja 1 500 metrillä sekä seuraavana vuonna 500 ja 1 000 metrillä.


title: Petter Andersen

text: Andersen sijoittui matkakohtaisissa MM-kisoissa vuonna 2005 1 000 metrillä pronssille, minkä hän jakoi yhdessä Pekka Koskelan kanssa. Hän saavutti samoissa kisoissa lisäksi pronssia joukkuetakaa-ajossa. Torinon olympialaisissa 2006 hän oli 1 500 metrillä seitsemäs ja voitti samana talvena Norjan mestaruuden 500, 1 000 ja 1 500 metrillä.


title: Jōji Katō

text: Jōji Katō (, s. 6. helmikuuta 1985 Yamagata, Japani) on japanilainen pikaluistelija, joka on erikoistunut 500 metrin matkalle.


title: Jōji Katō

text: Katō piti aiemmin hallussaan 500 metrin maailmanennätystä 34,30, minkä hän luisteli Salt Lake Cityssä 19. marraskuuta 2005. Nykyisen ennätyksensä 34,21 hän luisteli Salt Lake Cityssä tammikuussa 2013. Vuonna 2005 hän voitti 500 metrillä maailmanmestaruuden ja on saanut matkakohtaisissa MM-kisoissa samalla matkalla lisäksi hopeaa 2011 ja 2013 sekä pronssia 2008. Lisäksi hän on ollut neljäs 2012, kuudes 2007 ja kahdeksas 2017.


title: Jōji Katō

text: Vaikka Katō onkin eräs maailman nopeimmista luistelijoista, ei hän ole pärjännyt erityisen hyvin sprintterien MM-kisoissa, koska on uuvahtanut 1 000 metrillä. Hänen ennätyksensä 1 000 metrillä on 1.08,68 (2012).


title: Jōji Katō

text: Katō lähti eräänä ennakkosuosikeista 2006 Torinon olympialaisten 500 metrille, mutta jäi kisassa kuudenneksi. Vancouverin olympialaisissa 2010 hän voitti 500 metrillä pronssia. Sotšissa 2014 hän sijoittui 500 metrillä viidenneksi ja Pyeongchangissa 2018 kuudenneksi.


title: Jōji Katō

text: Kato on sijoittunut maailmancupin kokonaispisteissä 500 metrillä toiseksi kausilla 2004–2005 ja 2012–2013 sekä kolmanneksi kausilla 2002–2003, 2003–2004, 2007–2008 ja 2010–2011. Hän on voittanut 16 maailmancupin osakilpailua.


title: Ptolemais

text: Ptolemais voi tarkoittaa seuraavia:


title: Pallea

text: Pallea () kuuluu sisäänhengityslihaksiin. Se muodostaa kraniaalisesti kuperan seinämän rinta- ja vatsaontelon väliin. Pallea puuttuu kuitenkin kokonaan linnuilta, joilla rinta- ja vatsaontelo ovat samaa tilaa.


title: Pallea

text: Pallea on hyvin ohut lihas, joka koostuu suurimmaksi osaksi jänteistä. Pallean lihaksinen reunaosa voidaan jakaa kolmeen osaan kiinnittymisen perusteella: pallean lannenikamaosa ("pars lumbalis diaphragmatis") kiinnittyy kraniaalisiin lannenikamiin, pallean kylkiluuosa ("pars costalis diaphragmatis") kiinnittyy kaudaalisiin kylkiluihin ja pallean rintalastaosa ("pars sternalis diaphragmatis") kiinnittyy rintalastan vartaloon ja miekkalisäkkeeseen. Nämä kaikki kolme osaa kiinnittyvät myös pallean jänteiseen keskusosaan ("centrum tendineum").


title: Pallea

text: Pallean läpi kulkeville rakenteille on omat aukkonsa palleassa. Palleapilarit muodostavat pallean lannenikamaosaan aortta-aukon ("hiatus aorticus"), josta kulkevat aortta, vena azygos ja rintatiehyt. Oikea palleapilari muodostaa ruokatorviaukon ("hiatus oesophagus"), josta kulkevat ruokatorvi sekä kiertäjähermon etu- ja takarunko. Pallean jänteisessä keskiosassa on aukko ("foramen venae cavae") alaonttolaskimolle, joka on kiinnittyneenä tiiviisti aukon reunoihin. Tämä kiinnittyminen aiheuttaa sen, että pallean kupu pääsee liikkumaan suhteellisen vähän sisään- ja uloshengityksen aikana. Tilannetta, jossa mahalaukku työntyy vatsaontelosta rintaontelon puolelle jostakin edellä mainituista aukoista, sanotaan palleatyräksi.


title: Pallea

text: Pallean supistuessa pallea laskeutuu siten, että rintaontelon tilavuus kasvaa alaspäin. Lisäksi sisäänhengityksessä toimivat uloimmat kylkivälilihakset, joiden supistuessa rintaontelo kasvaa sivuille ja eteen. Uloshengitys on useimmiten passiivista, koska rintaontelon tilavuus pienenee automaattisesti, kun uloimpien kylkivälilihaksien ja pallean supistus päättyy.


title: Pallea

text: Urheiltaessa pistos vatsassa tai kyljessä johtuu yleensä pallealihaksen krampista. Tämä johtuu useimmiten siitä, että vatsalaukku hölskyy ja osuilee pallealihakseen. Tämän estämiseksi vatsalaukun pitäisi urheiltaessa olla riittävän tyhjä ruoasta ja juomasta. Toisaalta liian tyhjä vatsa on myös ongelma.


title: Pallea

text: Krampin estämiseksi kannattaa nauttia pieni nestemäinen välipala, kuten mehulasillinen, noin 30 minuuttia ennen suoritusta, tai pieni kiinteä välipala, esimerkiksi vaalea leipä, 60 minuuttia ennen suoritusta. Aika tosin on yksilöllinen.


title: Pallea

text: Kramppi voi myös aiheutua liian vähistä nesteestä ja suoloista, etenkin kuumalla, huonosta ryhdistä tai ilmasta paksusuolessa. Ilmaa paksusuoleen tuottavat ruisleipä, kahvi ja etenkin hiilihappojuomat.


title: Pallea

text: Kramppeihin auttaa pysähtyminen, käden nostaminen mahdollisimman ylös ja kyljen venyttäminen sekä syvään hengittäminen.


title: Pallea

text: Joskus pistos voi kuitenkin olla rasitusastman ainoa oire.


title: Curryn paradoksi

text: Curryn paradoksi on nimetty keksijänsä, matemaatikko ja loogikko Haskell Brooks Curryn mukaan. Curryn paradoksi haastaa naiiveja teorioita:


title: Curryn paradoksi

text: Curryn paradoksi menee seuraavasti;


title: Curryn paradoksi

text: On olemassa lista, jossa on väitteet:


title: Curryn paradoksi

text: Lista itsessään ei ole paradoksaalinen, kolmas kohta on. Oletetaan että väite "listan kolmas kohta on tosi" pätee. Tällöin tiedämme että "jos listan kolmas kohta on tosi, on koko lista tosi" on tosi, koska juuri totesimme kolmannen kohdan pätevän. Tästä voimme päätellä että koko lista on tosi, jolloin kolmas kohta on tosi, jolloin listan jokainen kohta on tosi...


title: Curryn paradoksi

text:
Curryn paradoksin nimellä kulkee myös taikuri Paul Curryn vuonna 1953 tuottama 13*5 kokoinen suorakulmainen kolmio, joka leikataan osiksi, jotka uudelleen järjestelyllä sopivat täysin 13*5 suorakulmaiseen kolmioon siten, että yksi neliö jää tyhjäksi.
Kolmiosta esiintyy myös versio, jossa on tasakylkinen kolmio (joka koostuu itse asiassa kahdesta Curryn kolmiosta), jonka kanta on 10 ja korkeus 12. Tällöin tyhjä kahden ruudun tila muodostuu uudelleenjärjestelyllä tasakylkisen kolmion keskelle.


title: Curryn paradoksi

text: Kyseessä on kuitenkin silmänkääntötemppu, joten varsinaisesta paradoksista ei ole kysymys.


title: Áktio

text: Áktio () eli Poúnta (Πούντα), antiikin Aktion (, ), on niemi Aitolia-Akarnaniassa läntisessä Kreikassa. Se sijaitsee Amvrakikóslahden suulla lahden Joonianmerestä erottavan salmen eteläpuolella. Salmen toisella puolella sijaitsee Prévezan kaupunki.


title: Áktio

text: Antiikin aikana 2. syyskuuta 31 eaa. niemen lähellä käytiin Aktionin meritaistelu. Siinä Octavianus, josta myöhemmin tuli Rooman ensimmäinen keisari Augustus, kukisti Marcus Antoniuksen ja Kleopatran laivaston.


title: Áktio

text: Nykyisin niemellä sijaitsee Áktion lentoasema, joka toimii Prévezan ja lähiseudun lentoasemana. Hallinnollisesti niemi kuuluu Áktio-Vónitsan kuntaan.


title: Bill Baker

text: Bill Baker (s. 29. marraskuuta 1956 Grand Rapids, Minnesota) on yhdysvaltalainen entinen jääkiekkoilija. Pelipaikaltaan hän oli puolustaja.


title: Bill Baker

text: Baker aloitti uransa Minnesotan yliopiston joukkueessa, jossa hän pelasi kaudet 1975–1979. Tämän jälkeen hänet valittiin Yhdysvaltojen jääkiekkomaajoukkueeseen, joka voitti sensaatiomaisesti olympiakultaa 1980 talviolympialaisissa. Baker teki ensimmäisessä ottelussa Ruotsia vastaan tasoitusmaalin aivan ottelun lopussa.


title: Bill Baker

text: Olympiaturnauksen jälkeen Baker aloitti ammattilaisuransa. Hän pelasi NHL:ssä kolmen kauden aikana 1980–1982 neljässä eri seurassa yhteensä 143 ottelua, joissa hän teki 32 tehopistettä. Hän pelasi ennen lopettamistaan vielä kauden 1983–1984 CHL-liigassa. Yhdysvaltojen maajoukkueessa Baker esiintyi 1980 olympiaturnauksen lisäksi myös 1979 ja 1991 MM-kisoissa sekä 1981 Canada Cupissa. Hänet valittiin vuonna 2003 Yhdysvaltojen Hockey Hall of Fameen.


title: Kuso

text: Kuso (Cuso) on Suomen kronikassa mainittu Suomen kuningas. Taustalla on Saxo Grammaticuksen mainitsema finnien ja bjarmien kuningas. Finneillä voidaan tarkoittaa suomalaisia tai saamelaisia ja bjarmeilla karjalaisia. Maininnan taustalla on ehkä Kettil Haengrin saagassa mainittu "Gusir Finnakonungr", joka saa surmansa taistelussa Kettiliä vastaan ja jolta Kettil ottaa Dragvendil-miekan sekä Flög (lento), Hremsa (kynsi) ja Fifa (hammas) -nimiset nuolet. Nämä erityiset aseet mainitaan mm. Egilin ja Orrvar-Oddin (Nuoli-Oddin) saagoissa.


title: Tanskan jääkiekkomaajoukkue

text: Tanskan jääkiekkomaajoukkue edustaa Tanskaa kansainvälisissä jääkiekkoturnauksissa. Joukkueen sijoitus Kansainvälisen Jääkiekkoliiton vuoden 2017 jääkiekon maailmanrankinglistalla on 14:s.


title: Tanskan jääkiekkomaajoukkue

text: Vuonna 2015 Tanskassa oli rekisteröityjä jääkiekkoilijoita 4 252 .


title: Tanskan jääkiekkomaajoukkue

text: Tanska otti osaa ylimmän tason maailmanmestaruuskilpailuihin ensimmäistä kertaa vuonna 1949. Se hävisi kolme ottelua ennen kuin vetäytyi kisoista.


title: Tanskan jääkiekkomaajoukkue

text: Vuonna 1991 joukkue osallistui ensimmäistä kertaa olympiakarsintoihin, mutta hävisi karsinnat Puolalle. Joukkueen nykyisen menestyksen voidaan katsoa alkaneen 1. divisioonan maailmanmestaruuskilpailuista vuonna 2002, jolloin Tanska voitti ryhmänsä ja nousi maailmanmestaruuskilpailuihin vuodeksi 2003. Suomessa pidetyissä maailmanmestaruuskilpailuissa Tanska pelasi alkulohkossa tasapelin Kanadan kanssa, joka sittemmin voitti samoissa kisoissa maailmanmestaruuden, ja aiheutti Yhdysvaltain joukkueen jäämisen putoamissarjaan. Seuraavina vuosina Tanska on pääosin sijoittunut pudotuspelien ulkopuolelle, mutta on kuitenkin toistaiseksi pystynyt pitämään paikkansa maailmanmestaruuskilpailujen ylimmällä tasolla.


title: Tanskan jääkiekkomaajoukkue

text: Tanskan jääkiekkomaajoukkue on kuitenkin pystynyt voittamaan myös jääkiekon suurmaita. Vuoden 2010 maailmanmestaruuskilpailujen avausottelussaan se voitti Suomen 1–4 ja seuraavassa ottelussaan Yhdysvallat jatkoajan jälkeen 1–2. Samojen kisojen välisarjassa Tanska voitti Slovakian lukemin 6–0 tehden kaikki ottelun maalit avauserässä. Näin joukkue eteni ensimmäistä kertaa kisojen jatkopeleihin.


title: Tanskan jääkiekkomaajoukkue

text: Vastaavasti vuoden 2016 kisoissa Tanska voitti omassa lohkossaan pelanneista suurmaista Tšekin voittolaukauskilpailun jälkeen 2–1. Tanska pääsi jatkopeleihin, mutta tippui ensimmäisellä kierroksella ottelussa Suomea vastaan. Kuitenkin vuoden 2018 kotikisoissaan Tanska kukisti Suomen alkusarjan ottelussa 2–3.


title: Tanskan jääkiekkomaajoukkue

text: Maajoukkueen päävalmentajana toimii kesästä 2018 alkaen Heinz Ehlers. Hänen edeltäjänsä, ruotsalainen Jan Karlsson oli tehtävässä viiden vuoden ajan.


title: Keilaniemi

text: Keilaniemi () on Kaakkois-Espoossa sijaitseva Otaniemen kaupunginosaan kuuluva alue.


title: Keilaniemi

text: Keilaniemi kuuluu Espoon TTT-alueeseen eli tieteen, taiteen ja talouden alueeseen ja edustaa taloutta.


title: Keilaniemi

text: Keilaniemi rajoittuu pohjoisessa Otaniemen yliopistoalueeseen, lännessä Tapiolan kaupunginosaan, idässä Espoon ja Helsingin erottavaan Keilalahteen ja etelässä Suomenlahteen. Matkaa Helsingin keskustaan on Länsiväylän moottoritietä pitkin noin kahdeksan kilometriä.


title: Keilaniemi

text: Nykyään Keilaniemi tunnetaan erityisesti siellä sijaitsevista suuryritysten pääkonttoreista. Alueella on muun muassa Koneen, Fortumin ja Nesteen pääkonttorit sekä lukuisia pienempiä yrityksiä. Suuret pääkonttorirakennukset ovat alueen tunnusomaisia maamerkkejä. Alueen nousu yritysmaailman keskittymäksi alkoi 1976, jolloin sinne valmistui silloinen Nesteen, nykyisin Fortumin pääkonttori. 20-kerroksinen tornitalo on edelleenkin Suomen korkein toimistorakennus.


title: Keilaniemi

text: Keilaniemeen on suunnitteilla neljä pyöreää asuintornitaloa, joista korkeimmasta on tulossa 40-kerroksinen. Korkeutta talolla olisi merenpinnasta laskettuna 127 metriä. Kahden muun talon kerroskorkeus on 36 ja matalimman 32. Torneihin tulee noin 1 000 uutta asuntoa. Tornitalotalot on suunnitellut arkkitehtitoimisto SARC, ja ne rakentaa SRV.


title: Keilaniemi

text: Niemeen on suunnitteilla myös 26-kerroksinen tornitalo. Lisäksi Fortum rakentaa uuden 16-kerroksisen tornin vanhan viereen. Muita alueen rakennuksia ovat Elisa, Microsoft ja Kone. Life Science Center koostuu viidestä 7–11-kerroksisesta tornitalosta, joissa toimii monia eri toimialojen yrityksiä. Viereen tulee kuusi 7–10-kerroksista taloa, esimerkiksi Nesteen pääkonttori ja HTC Keilaniemi valmistuivat vuosina 2008 ja 2009. Lisäksi Keilaniemi on tarkoitus liittää uusilla tulevilla rakennuksilla Tapiolaan ja Otaniemeen. Välistä menevä Kehä I tunneloidaan ja päälle rakennetaan Tapiolan ja Keilaniemen yhdistävä puistokansi. Puistokansi toimii niin torniasukkaiden kuin lähialueiden asukkaiden virkistysalueena. Keilaniemeen suunnitellaan lisäksi muun muassa puistoja, bulevardia ja rannan hyödyntämistä julkisena tilana.


title: Keilaniemi

text: Keilaniemi saa myös metroyhteyden Länsimetron Keilaniemen aseman auetessa vuonna 2017. Aseman läpi on arvioitu kulkevan sen valmistuttua päivittäin noin 10 000 matkustajaa.


title: Keilaniemi

text: Keilaniemi kuuluu Espoossa Otaniemen kaupunginosaan. Otaniemen keskiaikainen kylä, joka käsittää Keilaniemen, nykyisen Tapiolan ja Westendin, kuului aikoinaan Hagalundin kartanon alueisiin. Kartanon ovat aikoinaan omistaneet von Wrightit, von Numersit, Sinebrychoffit ja Grahnit.


title: Keilaniemi

text: Erityisen loistokasta aikaa kartanossa oli Sinebrychoffien omistuskausi 1860-luvulta 1920-luvulle. Kartano toimi perheen kesänviettopaikkana, mikä oli tuon ajan muoti-ilmiö. Kansa kaipasi turmeltumattomaan luontoon, ja höyrylaivaliikenteen ansiosta parantuneet kulkuyhteydet saivat varakkaat helsinkiläisperheet hankkimaan kesähuviloita maaseudun rauhasta, Helsingin lähistöltä.


title: Keilaniemi

text: Sinebrychoffit teettivät Hagalundissa mittavia korjaus- ja laajennustöitä. He muokkasivat siitä hyvin hoidetun mallitilan ja kiinnittivät huomiota myös maa- ja metsätalouteen. Sinebrychoffien hyväntekeväisyyttä ja työntekijöiden hyvää kohtelua arvostettiin, ja perhe tunnettiinkin ”Hagalundin hyvinä ihmisinä”. Hyvä maine johti siihen, että kansalaissodan aikaan isäntäväkeä ei muiden tapaan häiritty.


title: Keilaniemi

text: Kun Jorvaksentie valmistui 1937, kulkuyhteys Helsinkiin parani oleellisesti, mikä sai asunnontarvitsijoiden huomion kääntymään harvaanasuttuun Etelä-Espooseen, joka oli aikaisemmin ollut pääasiassa vesiyhteyksien varassa. Kartanon senhetkinen omistaja Arne Grahn myi maita kaavoitetuksi tonttimaaksi, ja 1930–1950-luvuilla kartanon maille nousivat Westendin huvilakaupunki, Tapiolan puutarhakaupunki sekä Teknillinen korkeakoulu ja Otaniemen tiedeyhteisö.


title: Keilaniemi

text: Keilaniemen alue on mukana Tekesin rahoittamassa Energizing Urban Ecosystems (EUE) -tutkimushankkeessa, jossa pyritään kehittämään tulevaisuuden kaupunkiekosysteemejä kestävän kehityksen periaatteiden mukaisesti. T3-alueesta, johon kuuluu Otaniemi, Keilaniemi ja Tapiola, on tarkoitus tehdä ainutlaatuinen yliopistojen, yritysten sekä julkisen ja kolmannen sektorin toiminta- ja kehitysympäristö. Hankkeen koordinaattorina toimii RYM Oy. Mukana ovat lisäksi muun muassa SRV, Fortum, Kemira, Kone, Espoon kaupunki ja Helsingin seudun ympäristöpalvelut (HSY). Tutkimuslaitoksina toimivat Aalto-yliopiston eri yksiköt ja Suomen ympäristökeskus SYKE.


title: Keilaniemi

text: Keilaniemi sijaitsee Länsiväylän ja Kehä I:n risteyskohdassa. Alue sijaitsee marraskuussa 2017 valmistuneen Länsimetron varrella ja aluetta palvelee Keilaniemen metroasema. Alueelle pääsee myös kaikilla Länsiväylää pitkin kulkevilla busseilla. Alueelta on bussiyhteys myös Leppävaaran kautta Länsi-Vantaalle.


title: Jakko Jan Leeuwangh

text: Jakko Jan Leeuwangh (s. 9. syyskuuta 1972 Alkmaarissa, Alankomaissa) on alankomaalainen entinen pikaluistelija.


title: Jakko Jan Leeuwangh

text: 1998 Naganon olympialaisissa Leeuwangh sijoittui 1 000 metrillä neljänneksi. Vuonna 1999 hän saavutti matkakohtaisista MM-kisoista pronssia sekä 1 000 että 500 metrin kilpailusta. Calgaryssä vuonna 2000 hän luisteli 1 500 metriä silloiseen maailmanennätysaikaan 1.46,43.


title: Jakko Jan Leeuwangh

text: Sittemmin Leeuwangh kärsi rauhaskuumeesta eikä päässyt 2002 Salt Lake Cityn olympialaisiin. Hän ei myöskään selviytynyt Alankomaiden kovatasoisista sisäisistä karsinnoista vuoden 2003 sprintterien MM-kisoihin, minkä jälkeen päätti lopettaa aktiiviuransa. Nykyään hän toimii valmennustehtävissä.


title: Sensible Software

text: Sensible Software oli brittiläinen pelitalo, joka nautti suurinta suosiotaan 1990-luvun alkupuolella. Yhtiö tuli tunnetuksi tietokonepeliensä omintakeisista ideoista.


title: Sensible Software

text: Sensible Softwaren perustivat vuonna 1986 Jon ”Jops” Hare ja Chris Yates, jotka työskentelivät 1980-luvun puolivälissä LT Software -yhtiössä. Sensible Software julkaisi pelejä alun perin ZX Spectrumille ja Commodore 64:lle. Yhtiön tuolloiset menestystuotteet olivat erikoinen "Wizball" ja "Microprose Soccer". Näistä ensin mainittu on erittäin omaperäinen, nykyään jonkinlaisessa kulttimaineessa oleva peli, ja jälkimmäinen taas oli ilmestyessään Commodore 64:n suosituin jalkapallopeli. Vuonna 1987 ilmestyi myös "Shoot’Em-Up Construction Kit", joka oli pystysuuntaan vierivien räiskintäpelien tekoon laadittu ohjelma.


title: Sensible Software

text: 1990-luvun alkaessa pelit alettiin tehdä ensin seuraavan sukupolven pelikoneille, Amigalle ja Atari ST:lle. Pelit kuten "Mega Lo Mania" (1991), "Sensible Soccer" (1992) ja "Cannon Fodder" (1993) olivat klassikkoainesta jo syntyessään. "Mega Lo Maniassa" joukko jumalia taisteli kansoineen toisiaan vastaan. Keskeistä pelissä oli teknologian kehittyminen pelin edistyessä. "Sensible Soccerista" tuli Amigan suosituin jalkapallopeli (joskin se lainasi paljon ideoita pahimmasta kilpailijastaan, "Kick Offista"). "Cannon Fodderissa" taas ohjattiin hiirellä joukkoa pikkuisia sotilaita vihollisten linjojen takana. Tästä runsaasti ”hilpeää” väkivaltaa sisältävästä pelistä tuli Amigan suurimpia klassikkopelejä. Monista Sensible Softwaren 1990-luvun peleistä tehtiin omat versiot myös 16-bittisille pelikonsoleille. Omaperäisen "Wizballin" kenties vielä omituisempi jatko-osa, "Wizkid" (1992), sai myös hyvät arvostelut, joskin suurelle yleisölle se oli ehkä liiankin kummallinen. Tähän aikaan Sensible Softwaren peleissä herätti huomiota myös Richard Josephin säveltämät alkumusiikit, joissa oli mukana laulua. Tunnetuimmat näistä ovat "Cannon Fodderin" alkumusiikki ”War Has Never Been so Much Fun” ja "Sensible World of Soccerin" ”Goal Scoring Superstar Hero”.


title: Sensible Software

text: Vaikka Sensible Software menestyi hyvin 1990-luvun alkupuolella, vuonna 1993 ilmestynyt "Cannon Fodder" jäi sen viimeiseksi menestyspeliksi. "Cannon Fodderin" seuraavana vuonna ilmestynyttä jatko-osaa pidettiin vaikeusasteeltaan rasittavana, ja vuonna 1994 ilmestynyt yksinkertainen golfpeli, "Sensible Golf", ei menestynyt markkinoilla ja sai huonoja arvosteluita. Sensible Software tyytyikin lähinnä julkaisemaan päivityksiä Sensible Soccer -pelisarjaan, ja kilpailijoiden tuotteet ajoivat auttamatta pelisarjan ohi.


title: Sensible Software

text: Suurimpana taakkana yhtiölle oli vuosia työstetty "Sex, Drugs & Rock'n'Roll" -peli, jota mikään julkaisija ei suostunut ottamaan siipiensä alle. Peliin työnnetyt kehitysvarat painoivat Sensiblen pankkitilit miinuksen puolelle ja Sensible Software ajautui miltei konkurssin partaalle, ja vuonna 1999 Codemasters osti yhtiön. Nykyään Sensible Software on Codemastersin tytäryhtiö.


title: Sensible Software

text: "Sensible World of Soccer" on listattu Stanfordin yliopiston kymmenen kaikkien aikojen tärkeimpien videopelien listalle vuonna 2007.


title: Hilbert van der Duim

text: Hilbert van der Duim (s. 4. elokuuta 1957 Beetstersweach, Friisinmaa, Alankomaat) on entinen pikaluistelija. Kuten monet muutkin Alankomaiden menestyneet luistelijat, on hänkin friisiläinen.


title: Hilbert van der Duim

text: Vuonna 1977 Hilbert van der Duim saavutti juniorien MM-pronssia. Ensimmäisen aikuisten arvokisamitalinsa, kultaisen, hän saavutti vuonna 1980 yleisluistelijoiden MM-kisoista. 1980 Lake Placidin olympiakisoissa hän osallistui kaikille matkoille parhaana sijoituksenaan 5 000 metrin kilpailun neljäs sija. 1981 hänen MM-kisansa menivät pilalle, kun hän lopetti 5 000 metrillä luistelemisen kierrosta liian aikaisin, mutta havahtui sitten jatkamaan luistelua yleisön ja valmentajien huudosta, loppusijoituksenaan yhdeksän. Toisen MM-kultansa hän saavutti vuonna 1982. Lisäksi vuosina 1984 ja 1985 hän saavutti pronssia.


title: Hilbert van der Duim

text:
EM-kisoista Duim saavutti hopeaa vuonna 1981.
Vuonna 1982 hän saavutti pronssia ja vuosina 1983 ja 1984 kultaa. Vuonna 1983 hän saavutti lisäksi sprintterien MM-kilpailuista pronssia.


title: Hilbert van der Duim

text: Vuonna 1985 van der Duim siirtyi maratonluistelun puolelle, missä menestyi melko hyvin. Vuonna 1986 hän voitti luonnonjäällä luistellut mestaruuskilpailut ja sijoittui legendaarisessa Elfstedentocht-luistelussa kahdeksanneksi. 28. marraskuuta 1986 hän luisteli Heerenveenin uuden luisteluhallin avaamisen kunniaksi tunnin luistelun epävirallisen maailmanennätyksen 39 492,80 metriä.


title: Ypykkävaaran rautatieasema

text: Ypykkävaaran rautatieasema () on Suomen rataverkon liikennepaikka Kuhmon kunnan Ypykkävaaran kylässä Kainuussa rataosalla . Liikennepaikan etäisyys Helsingin päärautatieasemalta on 729,8 ratakilometriä mitattuna Pieksämäen rautatieaseman kautta. Liikennepaikalla ei ole lainkaan henkilöliikennettä.


title: Ypykkävaaran rautatieasema

text: Liikennepaikka on miehittämätön junakohtauspaikka, ja siellä kuormataan säännöllisesti raakapuuta. Rataosan Kontiomäki–Vartius sähköistys- ja turvalaitetöiden yhteydessä Ypykkävaaran liikennepaikka muutettiin junakohtauspaikaksi, ja uusi liikenteenohjauslaitteisto otettiin käyttöön 24. elokuuta 2006. Ypykkävaaran liikennepaikan ja liikenteenohjaustoiminnot hoidetaan nykyisin kaukokäytöllä Oulun ohjauskeskuksesta käsin.


title: Vartiuksen rautatieasema

text: Vartiuksen rautatieasema () on Suomen rataverkon liikennepaikka Kuhmon kaupungin Vartiuksen kylässä Kainuussa rataosalla . Liikennepaikan etäisyys Helsingin päärautatieasemalta on 753,8 ratakilometriä mitattuna Pieksämäen rautatieaseman kautta.


title: Vartiuksen rautatieasema

text: Vartiuksen ratapiha ja asema sijaitsevat aivan Suomen ja Venäjän välisen rajavyöhykkeen sekä Vartiuksen raja-aseman läheisyydessä. Liikennepaikka toimii Suomen ja Venäjän välisen rautatieyhdysliikenteen luovutus- ja vastaanottoasemana. Venäläiset junat liikennöivät rajan ylitse Vartiukseen vain yhdysliikenteen vuoksi. Venäjän puolella seuraava liikennepaikka on Kivijärven ratapiha, joka sijaitsee käytännössä rajavyöhykkeellä.


title: Vartiuksen rautatieasema

text: Vartiuksen ratapihalla on viisi läpiajettavaa ja sähköistettyä raidetta, joita käytetään rajan yli kulkevan tavaraliikenteen hoitamiseen. Lisäksi ratapihalla on yksi sähköistämätön kuormausraide.


title: Vartiuksen rautatieasema

text: Sähköistys rataosalla Kontiomäki–Vartius otettiin käyttöön 1. joulukuuta 2006. Vartiuksen liikennepaikan liikenteenohjaustoiminnot on hoidettu 17. elokuuta 2006 alkaen kaukokäytöllä Oulun liikenteenohjauskeskuksesta käsin.


title: Puolivakinainen palokunta

text: Puolivakinainen palokunta on vanha nimitys palokuntamuodosta, jossa sivutoimiset palomiehet ovat tehneet henkilökohtaisen työsopimuksen aluepelastuslaitoksen kanssa. Eli miehistö toimii toimenpidepalkkaisena työntekijänä erotuksena VPK:n jäsenistä, jotka ovat mukana yhdistyksensä tekemän sopimuksen perusteella. Toimenpidepalkkainen saa korvausta tuntipalkan muodossa osallistumisestaan pelastustoimeen (harjoitukset, koulutukset ja hälytykset). Myös vuorollaan varallaolaosta maksetaan osassa pelastuslaitoksia, yleensä 30 % tuntipalkasta. Varallaolovuoroisen on osallistuttava hälytykseen, muiden osallistuminen vaihtelee muun muassa vuorokaudenajan ja siviilityön mukaan. VPK:ssa toiminta perustuu yleensä talkootyöhön.


title: Puolivakinainen palokunta

text: Puolivakinaiset sammutusmiehet toimivat yleensä operatiivisissa tehtävissä yhdessä ja rinnan pelastuslaitoksen vakituisen päällystön ja miehistön kanssa. Peruskoulus järjestetään erilaisilla kursseilla. Peruskursseja ovat: sammutustyön-, savusukellus-, pelastustyön-, palokuntien ensiapu-, vaarallisten aineiden torjunnan ja öljyntorjunnan kurssit. Jatkokoulutusta ovat mm. yksikönjohtajan kurssit ja ensivaste yms. erikoiskurssit. (samat kurssit kuin VPK:laisilla) Täydennyskoulutus toteutetaan viikkoharjoituksina, joihin on sitouduttu osallistumaan työsopimuksessa.


title: Puolivakinainen palokunta

text: Puolivakinaiset tekevät samoja pelastustoimen tehtäviä kuin vakinaisetkin, pois lukien sairaankuljetus. Perustaitoisen tulee hallita savusukellus, kemikaalisukellus ja pintapelastus. Vesisukellukseen voi kouluttautua erikseen palvelutasopäätösten mukaan. Suurin osa puolivakinaisista osallistuu myös ensivasteeseen.


title: Antonio Tejero

text: Antonio Tejero Molina (s. 1932, Alhaurín el Grande, Málaga) oli Espanjan Guardia Civilin everstiluutnantti, joka yritti nimellä "23-F" (23 de febrero) tunnettua vallankaappausta 23. helmikuuta 1981.


title: Antonio Tejero

text: Tejero liittyi puolisotilaalliseen Guardia Civiliin 1951. Francon kuoleman jälkeen maassa tapahtui monia mullistuksia. ETA aloitti terrorikampanjansa, lakot ja kommunistipuolue sallittiin, eivätkä kaikki armeijan osat sopeutuneet demokraattiseen järjestelmään.


title: Antonio Tejero

text: Tejero otti osaa salaliitoon nimeltä "operaatio Galaxia", joka oli vallankaappausyritys 11. marraskuuta 1978 kuningas Juan Carlos I:n ollessa Etelä-Amerikassa. Juonittelijat, joihin kuuluivat Tejero, poliisin päällikkö Ynestrilla ja eräs toinen eversti, saatiin kuitenkin kiinni ennalta ja Tejero tuomittiin 8. toukokuuta 1980 sotaoikeudessa seitsemäksi kuukaudeksi vankeuteen, mutta hän sai säilyttää sotilasarvonsa.


title: Antonio Tejero

text: 23. helmikuuta 1981 illalla hän johti 200 Guardia Civilin poliisia parlamentin alahuoneeseen sen äänestäessä pääministeristä ja kenraali Milans del Bosch julisti poikkeustilan ja käski panssarijoukot Valencian kaduille kukistamaan yleislakon.


title: Antonio Tejero

text: Kaappaus kuivui kasaan kun kuningas esiintyi yöllä televisiossa, puolusti perustuslakia ja tuomitsi kaappaajat. Tejero antautui seuraavana päivänä puoleltapäivin.


title: Antonio Tejero

text: Tejero tuomittiin 30 vuodeksi vankeuteen Alcalá de Henaresin sotilasvankilaan. Hänet vapautettiin 2. joulukuuta 1996. Hän asuu Alhaurín de la Torressa lähellä Málagaa.


title: Seittenkaari

text: Seittenkaari () on Ruotsille kuuluva saari Perämeren perukassa. Se sijaitsee noin 20 kilometriä Haaparannasta lounaaseen ja kuuluu myös hallinnollisesti Haaparannan kuntaan. Saaren pinta-ala on 20 km². Saarella sijaitsee myös Seittenkaaren taajama, jossa oli vuoden 2010 lopussa 491 asukasta. Seittenkaaren saareen on kiinteä maantieyhteys. Saaressa on kirkko, peruskoulu ja kauppa. Seittenkaaressa toimii saha ja tuulivoimalaitos.


title: Seittenkaari

text: Seittenkaaresta on muotoutumassa myös lomanviettopaikka kesämökkeineen ja leirintäalueineen.


title: Karri

text: Karri on suomalainen miehen etunimi. Nimi Karri on Kari-nimen muunnelma ja siten lyhennös nimestä Makarios. Väestörekisterikeskuksen mukaan vuoden 2016 loppuun mennessä Karri-nimen on saanut 1 843 henkilöä.


title: Robert Musil

text: Robert Edler von Musil ([] tai [], 6. marraskuuta 1880 Klagenfurt, Itävalta – 15. huhtikuuta 1942 Geneve, Sveitsi) oli itävaltalainen kirjailija. Hänen pääteoksensa on keskeneräiseksi jäänyt laaja romaani "Mies vailla ominaisuuksia" ("Der Mann ohne Eigenschaften", 1930–1943), 1 300-sivuinen, alkujaan kolmiosainen kirja. Teos kuvaa Musilin Kakaniaksi kutsuman Itävalta-Unkarin ennen ensimmäisen maailmansodan syttymistä valmistelemaa ”paralleeliaktiota”, vastavetoa Saksan keisarin 30-vuotisjuhlille. Suunnitelmissa on juhlistaa keisari Frans Joosef I:n 70-vuotista hallitsijakautta. Kirja kuvaa vaikeutta, joka vallitsee suurten ajatusten ja aatteiden sovittamisessa käytännön elämään. Kristiina Kivivuori suomensi teoksen 1980-luvulla.


title: Robert Musil

text: Musililta on suomennettu myös esikoisromaani, osin omaelämäkerrallinen "Oppilas Törlessin harhapolut" ("Die Verwirrungen des Zöglings Törless") (1906, suom. 1963) sekä novellikokoelma "Kolme naista" ("Drei Frauen") (1924, suom. 1961).


title: Robert Musil

text: "Oppilas Törlessin harhapolut" sijoittuu sotilasakatemiaan, jossa Basini-niminen poika varastaa kavereiltaan ja joutuu kiusaamisen kohteeksi, ja päähenkilö yrittää pysyä tarkkailjana eikä osallistua kiusaamiseen. Kirja kertoo nuorten itsetarkastelusta ja vallasta, ja siitä tuli heti suosittu. Jotkut ovat tulkinneet sitä kuvaukseksi natsismin juurista Saksassa.


title: Robert Musil

text: Musil väitteli Berliinin yliopistosta 1908 ja työskenteli toimittajana ja kirjastonhoitajana. Hän osallistui ensimmäiseen maailmansotaan Itävallan joukoissa. Hän aloitti kirjoittamisen opiskelijana, ja sai näytelmillään huomiota 1920-luvulla. Pääteoksen kirjoittamisen hän aloitti 1924, julkaisi ensimmäisen osan 1930 ja osia toisesta osasta 1933. Kolmas osa ilmestyi postuumisti.


title: Tove Idström

text: Tove Carina Idström (s. 28. helmikuuta 1954 Helsinki) on suomalainen elokuva- ja televisiokäsikirjoittaja sekä dramaturgi.


title: Tove Idström

text: Idström opiskeli vuoden historiaa ennen siirtymistään dramaturgiaan. Hän valmistui dramaturgiksi Teatterikorkeakoulusta. Hän on oman luovan toimintansa ohessa opettanut dramaturgiaa Yleisradiossa, Teatterikorkeakoulussa ja Helsingin Elokuvakoulussa. Idström oli TV2:n teatterin dramaturgi 1979–1985.


title: Tove Idström

text: Vuonna 2004 Idström sai valtion viisivuotisen elokuvataiteen taiteilija-apurahan ja Humanismin käsi -kunniapalkinnon Viitasaaren elokuvaviikolla "Eila"-elokuvan käsikirjoituksesta. Vuonna 2006 hänelle myönnettiin Helsingin kaupungin kulttuuripalkinto. Idström sai Pro Finlandia -mitalin vuonna 2009.


title: Tove Idström

text: Kirjailija Annika Idström oli Idströmin sisar. Heidän äitinsä oli Yleisradion pitkäaikainen musiikkitoimittaja Cay Idström.


title: Tove Idström

text: Lähde


title: ICE

text: ICE voi tarkoittaa seuraavia asioita:


title: Eric Burdon

text: Eric Victor Burdon (s. 11. toukokuuta 1941 Walker, Newcastle upon Tyne, Englanti) on brittiläinen laulaja-lauluntekijä, joka tunnetaan parhaiten The Animals- ja War-yhtyeiden jäsenenä ja solistina. Hänet tunnetaan myös aggressiivisesta lavaesiintymisestään. Burdon sijoittui Rolling Stone -lehden kaikkien aikojen sadan parhaan laulajan listalla sijalle 57.


title: Eric Burdon

text: Burdon oli vuonna 1962 Newcastlessa perustetun The Animals -yhtyeen laulaja. Yhtyeen alkuperäinen nimi oli Alan Price Rhythm and Blues Combo, mutta Burdonin liityttyä yhtye vaihtoi pian nimekseen The Animals. Bluesia rockmusiikkin yhdistellyt The Animals oli Yhdysvalloissa yksi brittiläisen invaasion johtavia yhtyeitä. Yhdessä The Beatlesin, The Rolling Stonesin, The Dave Clark Fiven ja The Kinksin kanssa ryhmä toi esiin brittiläistä musiikkia ja muotia. Burdonin voimakasta ääntä voi kuulla varsinkin The Animalsin singleillä "The House of the Rising Sun", "Sky Pilot", "Monterey", "I'm Crying", "Boom Boom", "Don't Let Me Be Misunderstood", "Bring It On Home to Me", "Baby Let Me Take You Home", "It's My Life", "We Gotta Get out of This Place", "Don't Bring Me Down", ja "See See Rider".


title: Eric Burdon

text: Vuoden 1966 loppuun mennessä kaikki alkuperäiset jäsenet, mukaan lukien kosketinsoittaja Alan Price, olivat lähteneet yhtyeestä. Burdon on usein katsonut ryhmän hajoamisen syyksi ristiriidat Pricen kanssa. Näihin ristiriitoihin kuului muun muassa kiista "The House Of The Rising Sun" -kappaleen tekijänoikeuksista.


title: Eric Burdon

text: Burdon ja rumpali Barry Jenkins kasasivat yhtyeen uudestaan nimellä "Eric Burdon and The Animals," jota kutsuttiin myös joskus "Eric Burdon and The New Animalsiksi". Tässä psykedeelisempää musiikkia soittaneessa kokoonpanossa oli mukana tuleva Family-yhtyeen jäsen John Weider, Kosketinsoittaja Zoot Money liittyi yhtyeeseen vuoden 1968 aikana. Yhtye kuitenkin hajosi vuonna 1969. Tämän ryhmän hitteihin lukeutuivat balladi "San Franciscan Nights", grungen ja heavy metalin uranuurtaja "When I Was Young", "Monterey", Vietnamin sotaa vastustanut kappale "Sky Pilot" ja progressiivinen cover-versio kappaleesta "Ring of Fire".